ועדת המשנה לבחינת כשלים בצרכנות, כנסת 24, פרוטוקול מספר 3, 2022-05-24 12:10

לימור מגן תלם: צוהריים טובים.

לימור מגן תלם: אני מתכבדת לפתוח את ישיבת ועדת המשנה לבחינת כשלים בצרכנות כדי לדון בנושא כואב וקשה – הגנה על צרכנים שביצעו העברה בנקאית עם פרט שגוי.

לימור מגן תלם: כולנו יודעים שהבנקים הם המוסדות ששומרים על הכסף שלנו, אנחנו מפקידים את כל כספנו בבנק והבנקים אמונים לשמור על הכסף שלנו.

לימור מגן תלם: כשהכסף שלנו בבנק, אנחנו בוטחים בבנק ולבנק יש אחריות כלפינו.

לימור מגן תלם: האחריות הזאת לא יכולה להתערער לפתע אבל היא התרופפה במקרים של העברה בנקאית שגויה.

לימור מגן תלם: לקוחות של בנקים ביצעו העברה בנקאית שגויה עם פרט כזה או אחר, שתכף אני אפרט, לחשבון של אדם זר בטעות, הבנקים אישרו את ההעברה והצרכנים למעשה לא האמינו שהבנקים אישרו את ההעברת הכסף שלהם לגורם שגוי ובסוף התנערו מהאחריות כלפי אותו צרכן שהעביר את הכסף ושהבנק אישר את ההעברה.

לימור מגן תלם: נושא העברה בנקאית הפך לסוגיה רגישה, בעייתית ולוקה בחסר.

לימור מגן תלם: העברה בנקאית שגויה זה משהו שיכול לקרות לכל אחד מאיתנו בשגרה של היום יום.

לימור מגן תלם: לקוחות של בנקים שהעבירו כסף לאדם זר בטעות גילו שהכסף שלהם אבד והבנקים כלל וכלל לא מוכנים לסייע להם.

לימור מגן תלם: הסוגייה הזאת מעוררת בי כעס והכעס הוא על זה שהמערכת הבנקאית תמיד יודעת להגן על עצמה טוב מאוד אבל היא למעשה נכשלה ונכשלת בהגנה על לקוחות במקרים שפירטתי.

לימור מגן תלם: לביצוע העברה בנקאית באינטרנט או באפליקציית הבנק, למעשה נדרש למלא שם של בעל החשבון שרוצים להעביר את הכסף, מספר חשבון ומספר סניף.

לימור מגן תלם: בפועל הבנק למעשה לא בודק בכלל את השם של בעל החשבון.

לימור מגן תלם: הוא לא עושה את האימות של השם של בעל החשבון עם מספר הבנק והסניף.

לימור מגן תלם: הבנקים טוענים שהם בודקים רק את מספרי החשבון, מספר הבנק ומספר הסניף שהלקוח הזין ולא עושים הצלבה עם השם, שזה משהו שבעיניי הוא מהווה תקלה גדולה.

לימור מגן תלם: להעברה בנקאית לחשבון שגוי יש בעיה מרכזית אחת – אין אינדיקציה שנעשתה טעות.

לימור מגן תלם: זאת אומרת, הבן אדם הזין פרטים, הכסף עובר, הוא אפילו לא יודע שהוא עשה טעות וכשזה נודע לו, זה מאוחר מדי וכמו שאמרתי הבנקים מתנערים מהאחריות כלפיו.

לימור מגן תלם: לי קשה להבין איך יתכן שבנק לא יכול לסייע ללקוח שהוא ביצע את ההעברה, הבנק אישר את ההעברה שלו לבן אדם זר ובסופו של דבר הבנקים לא נותנים ללקוחות מענה.

לימור מגן תלם: לטעמי זה כשל צרכני שזועק לשמים ומחייב פתרון מיידי.

לימור מגן תלם: בעבר הכנסת קיימה דיונים בנושא אבל לצערי הרב הסוגייה הזו לא נפתרה.

לימור מגן תלם: לכן בחרתי לכנס את ועדת המשנה היום ולדון בנושא הכאוב הזה.

לימור מגן תלם: אני רוצה לבוא בדרישה לבנקים להציע פתרונות למנוע הישנות של מקרים חוזרים ולהציע פתרונות לאנשים שלמעשה איבדו את כספם והיום נאלצים להתמודד עם תביעות, לקחת עורך דין ולשלם אגרות ושכר טרחה ואולי בסוף הדרך, אולי אולי, אם הבן אדם שקיבל את הכסף בטעות, יהיה לו כסף כדי להחזיר והוא אולי יקבל את הכסף שלו בחזרה אחרי שהוא ישלם את כל ההוצאות שהיו לו ואני לא יודעת כמה יישאר לו.

לימור מגן תלם: במקרה הרע, אם הבן אדם שקיבל את הכסף ומסרב להחזיר אותו, הוא חדל פירעון או בפשיטת רגל, הוא גם לא יראה את הכסף שלו.

לימור מגן תלם: אני חייבת לומר שחשוב לי מאוד שנצא עם בשורות בנושא הזה לציבור.

לימור מגן תלם: יש כאן לקוח של בנק שעבר את החוויה הזאת, חוויה מאוד מאוד קשה, ואני רוצה שכולנו נשמע אותו ואת כל הדרך שהוא עבר מתחילת התהליך ועד הסוף המר כשעדיין לא ראית את הכסף שלך בחזרה ולצערי הרב יש לך עוד דרך ארוכה.

לימור מגן תלם: אחרי שנשמע אותך, נשמע את ההתייחסויות של הבנקים, של משרד המשפטים ושל כל שאר הגופים.

לימור מגן תלם: בבקשה, תציג את עצמך וספר על המקרה.

עוז עובדיה: רציתי קודם כל לומר תודה לחברת הכנסת לימור מגן תלם על שהעלתה את הנושא למודעות ציבורית ולטיפול.

עוז עובדיה: לפני חמישה חודשים העברתי 50 אלף שקלים מחשבון של בת זוגתי אלי.

עוז עובדיה: המטרה הייתה הלוואה למספר ימים.

לימור מגן תלם: אתם למעשה העברתם את זה באפליקציה הרגילה של הבנק.

עוז עובדיה: נכון.

עוז עובדיה: באפליקציה.

לימור מגן תלם: נדרשתם להחזיר שם, שם משפחה, מספר בנק, מספר סניף.

עוז עובדיה: נכון.

עוז עובדיה: רשמנו את השם שלי כשם המוטב, רשמנו מספר בנק, מספר סניף ומספר חשבון.

עוז עובדיה: אחרי שלושה ימים שלא ראיתי את הזיכוי בחשבון, בדקתי את ההעברה לראות שבאמת החשבון שלה חויב ואז התברר שהייתה טעות בספרה אחת של מספר הסניף.

לימור מגן תלם: של מספר הסניף.

לימור מגן תלם: כלומר, שם נכון, שם משפחה נכון, מספר בנק נכון, פשוט מספר סניף שגוי.

עוז עובדיה: כן.

לימור מגן תלם: ספרה אחת במספר הסניף.

עוז עובדיה: ספרה אחת.

עוז עובדיה: לומר את האמת, אני בהתחלה לא דאגתי.

עוז עובדיה: אמרתי, בסדר, הבנק יגלה שזה שגוי, אני אגיד לו לאן זה צריך לעבור, או שזה יחזור לבת זוגי או שזה ייכנס לחשבון הנכון.

לימור מגן תלם: מחשבה הגיונית.

עוז עובדיה: לא הייתי שאנן ועוד באותו יום אני כבר הודעתי לבנק שהייתה העברה שגויה.

עוז עובדיה: בת הזוג שלי הודיעה לבנק שהעביר שהייתה העברה שגויה, אבל לא ידעתי לפני מה אני עומד.

עוז עובדיה: תהליך ארוך, סיזיפי, יקר.

לימור מגן תלם: רגע.

לימור מגן תלם: התקשרת לבנק שלך ואתה מספר לבנק שלך שעשית העברה וגילית שטעית בספרה אחת של המספר סניף.

לימור מגן תלם: ומה הבנק שלך אומר לך?

עוז עובדיה: הבנק עונה שיש חשבון כזה והכסף נכנס לשם.

לימור מגן תלם: זאת אומרת, שיש מספר חשבון זהה בבנק אחר.

עוז עובדיה: בסניף אחר של אותו בנק.

לימור מגן תלם: עם שם אחר לגמרי.

עוז עובדיה: סניף אחר של אותו בנק, אותו חשבון.

לימור מגן תלם: שם אחר לגמרי ולמרות זאת ההעברה בוצעה.

עוז עובדיה: כן.

עוז עובדיה: אם כן, מה עושים?

עוז עובדיה: אמרו שנבקש מהלקוח שקיבל את הכסף להחזיר לך.

עוז עובדיה: אחרי מספר ימים שאני מתרוצץ בין הבנקים, מרכז השירות, הפניות וכולי, הם אומרים לי שהוא ביקש עוד קצת זמן.

עוז עובדיה: אני שואל מה זאת אומרת.

עוז עובדיה: הזמן עובר והוא לא פועל לטובתי.

לימור מגן תלם: אתה שואל להם שהם לא יכולים לבצע ביטול של ההעברה אם ההעברה שגויה, ואומרים לך שלא יכולים לבצע ביטול של ההעברה.

עוז עובדיה: לא יכולים.

עוז עובדיה: בנק מסד אומר שהוא לא יכול לראות את שמות הלקוחות של בנק הפועלים, הוא מעביר את ההעברה לבנק הפועלים והוא צריך לבדוק אם המוטב או נכון או לא נכון וזה לא באחריותו.

עוז עובדיה: זו הייתה הטענה העיקרית.

עוז עובדיה: בנק הפועלים אומר שאצלנו הכול אוטומטי, אנחנו לא בודקים שמות.

לימור מגן תלם: בנק הפועלים למעשה הוא הבנק שהכסף עבר אליו.

עוז עובדיה: שקיבל את הכסף.

עוז עובדיה: נכון.

עוז עובדיה: בקיצור, אחרי 3 שבועות הודיע לי הבנק בצורה רשמית שהלקוח פשוט מסרב להחזיר את הכסף.

לימור מגן תלם: לא להאמין.

עוז עובדיה: פשוטו כמשמעו.

עוז עובדיה: אני מתחיל בתהליך ממש ארוך.

עוז עובדיה: שילמתי לעורך דין שיכתוב מכתב לבנק והבטיח לי שהכסף אוטוטו חוזר.

עוז עובדיה: אחר כך הלכתי לעורך דין אחר – עורך דין שלמה כהן – שבאמת נתן לי שירות מעולה ותמך בכל הדרך ואני חייב לציין אותו לחיוב.

עוז עובדיה: קודם כל צריך להגיש בקשה לבית משפט שיורה לבנק להגיד לי בכלל אצל מי הכסף.

לימור מגן תלם: כל דבר כזה, אלה עלויות.

עוז עובדיה: כן.

עוז עובדיה: אלה עלויות.

לימור מגן תלם: אגרות ושכר טרחת עורך דין.

עוז עובדיה: בדיוק.

לימור מגן תלם: מתחיל התהליך כדי שתדע מה שמו של המוטב שקיבל את הכסף כדי שתוכל להתחיל תהליך של תביעה בבית משפט.

עוז עובדיה: כן.

עוז עובדיה: זה הלוך ושוב עם הבנקים.

עוז עובדיה: אני רוצה להגיד לך שעד עכשיו הוצאנו מספר צווי עיקול זמניים בהוראת בית משפט והבנקים חזרו ואמרו לנו שאין לו כסף בחשבון.

לימור מגן תלם: זאת אומרת שהסכום הזה שהופקד לחשבון, אתה כבר לא יודע אם הוא בחשבון ואם אפשר לגבות אותו בעיקול.

עוז עובדיה: 50 אלף שקלים שהלכו לאיבוד כרגע ועוד 15 אלף שקלים של הוצאות, ואני לא צריך לספר כמה ימי עבודה וכמה התרוצצויות.

עוז עובדיה: היום אנחנו 5 חודשים לאחר האירוע ועוד לא נקבע אפילו הדיון הראשון.

עוז עובדיה: לפני כן יש איזה דיון מקדמי וכתבי הגנה וכתבי תביעה.

עוז עובדיה: התהליך הזה ממש בלתי יאומן ואני חושב שזה פשע להפיל את זה על הצרכן, על הלקוח.

לימור מגן תלם: בגלל הקלדה שגויה של ספרה אחת במספר הסניף.

עוז עובדיה: בדיוק.

עוז עובדיה: אני חושב שהבנקים מתרשלים כאן בגדול, שהם לא שמים לפחות ספרת ביקורת כך שאם טעית בספרה אחת, זה לא ייכנס.

לימור מגן תלם: או לא לאשר העברה אם לא עושים הצלבה בין השם של המוטב לבין המספר.

עוז עובדיה: נכון.

עוז עובדיה: הם יכולים לעשות הצלבה.

עוז עובדיה: הבנקים טוענים שזה יקר וזה מסובך, אז שיעשו את זה מסכום מסוים.

לימור מגן תלם: בסופו של דבר זה טוב גם לנו הצרכנים.

עוז עובדיה: כן.

עוז עובדיה: בצ'קים בסכום קטן הבנק לא בודק, מעל סכום מסוים הוא בודק את תקינות הצ'ק.

עוז עובדיה: אותו דבר הוא יכול לעשות בהעברות, מעל סכום מסוים תבדוק את ההעברה.

לימור מגן תלם: אני חושבת שעל כל סכום, גם על סכום קטן, לצרכן מגיע שיבדקו את ההעברה ואם היא תקינה.

עוז עובדיה: כן.

עוז עובדיה: אני אומר שיש עוד פתרונות בכל מיני רמות.

עוז עובדיה: אני גם דיברתי עם הדוברת של המפקח על הבנקים.

לימור מגן תלם: תכף נשמע כאן את כל הנציגים.

עוז עובדיה: היא אמרה לי שלפי החוק הבנק לא מחויב.

עוז עובדיה: זאת אומרת, כולם מתנערים.

לימור מגן תלם: אתה נאלץ לנהל את כל המלחמה לבד עם כל העלויות שכרוכות בה.

עוז עובדיה: אני מנהל את המלחמה בכוחות עצמי וזה תהליך בלתי יאומן.

לימור מגן תלם: זה יכול לקרות לכל אחד מאיתנו בהיסח הדעת.

עוז עובדיה: בדיוק.

עוז עובדיה: כל בן אדם שני אומר לי שקרה לו מקרה כזה אבל הוא החזיר את הכסף, שקרה לו מקרה כזה והחזירו לו את הכסף.

לימור מגן תלם: בוא נאמר שרוב האנשים הנורמטיביים היו מחזירים את הכסף אבל ברגע שאנחנו נתקלים במוטב כזה שמסרב, אנחנו נכנסים לתהליך בירוקרטי מורכב עם עלויות ואין לנו כל מענה מהבנקים.

עוז עובדיה: בהחלט.

עוז עובדיה: אני חושב שאנחנו לא צריכים להיות תלויים בחסדיו של אותו לקוח שקיבל את הכסף שירצה להחזיר.

עוז עובדיה: אני חושב שהבנק עם כל המערכות המשומנות שלו, עם כל המידע שלו, יכול לעזור ולנסות ולפחות לגבות את הכסף.

לימור מגן תלם: אני חושבת שהוא קודם כל חייב לא לאפשר העברה שגויה.

עוז עובדיה: לאבטח את הנושא הזה שהיום מי מאיתנו לא עושה העברות דיגיטליות?

עוז עובדיה: מי הולך היום לבנק בכלל?

לימור מגן תלם: וגם מי מאיתנו לא טועה או לא יכול לטעות?

עוז עובדיה: נכון.

עוז עובדיה: לכן אני חושב שחייב להיות מצב שהבנקים ייקחו אחריות ויאבטחו את הפעולות האלה ולא יפילו את כל האחריות, ממש את כל האחריות, על הלקוח.

לימור מגן תלם: חד משמעית.

לימור מגן תלם: האמת שזה באמת סיפור קשה ומכעיס.

לימור מגן תלם: זה יכול לקרות לכל אחד מאיתנו.

לימור מגן תלם: שכל אחד מאיתנו יחשוב שזה בעצם קרה לו בסכום כזה ואחר ובאמת זה סכום מאוד גבוה.

לימור מגן תלם: אני רוצה להודות לך על שהגעת לכנסת היום לדיון בוועדה שלנו ושיתפת וסיפרת על המקרה.

לימור מגן תלם: אני מבטיחה לך שאנחנו נצא עם בשורות ונעשה הכול כדי לפתור גם את הנושא שלך וכמובן את הנושא באופן כללי לכלל ציבור הצרכנים.

לימור מגן תלם: חשוב לי לשמוע את עורך דין שלמה כהן שמייצג אותך לגבי התהליך, איפה זה עומד, מה בדיוק קרה יותר ברמה המשפטית כדי שנוכל להבין ולאחר מכן נעבור ונשמע את אנשי המקצוע.

שלמה כהן: שלום לכולם.

שלמה כהן: אני עורך דין, אני מייצג את עוז עובדיה ואת בת זוגו בתביעה שהוגשה נגד בנק הפועלים ונגד הלקוח שקיבל את הכספים בטעות.

שלמה כהן: במקרה שלו באמת נחשפו כאן כמה כשלים גם בהתנהלות השוטפת של הבנק כאשר כאן ספציפית מדובר בבנק אחד.

שלמה כהן: אני לא יודע איך זה מתנהל בבנקים אחרים אבל אני מניח שההתנהלות היא דומה.

שלמה כהן: הכשלים התגלו כאן בכמה רמות.

שלמה כהן: האחת, בהתנהלות השוטפת שגילינו כתוצאה מהמקרה של עוז, שאותו בנק מנהל חשבונות עם מספרים זהים בסניפים שונים מה שמגביר את הסיכון לטעויות מהסוג שעוז עשה.

שלמה כהן: עוז בסך הכול טעה בספרה הראשונה של מספר הסניף כאשר במקום 582 נרשם 782 אבל החשבון הוא אותו חשבון, חשבון בעל 6 ספרות.

לימור מגן תלם: בעצם לשני הבנקים, למסד ולבנק הפועלים - - -

שלמה כהן: לא.

שלמה כהן: לבנק הפועלים יש בסניפים השונים שלו חשבונות עם אותם מספרים.

לימור מגן תלם: אותו מספר חשבון בסניפים שונים.

שלמה כהן: כן.

שלמה כהן: אני חושב שזה כשל שחייבים לפתור אותו.

שלמה כהן: לא יכול להיות דבר כזה שיהיו אותם חשבונות בסניפים שונים.

שלמה כהן: זה פותח פתח לטעויות כאלה וסיכון הרבה יותר גבוה.

שלמה כהן: הכשל השני הוא בזה שאין הצלבה בין שם המוטב שאליו מבקשים להעביר את הכסף לבין מספר החשבון שהלקוח הקליד.

שלמה כהן: הלקוח שמבקש לבצע את ההעברה מתבקש על ידי הבנק להזין את שם המוטב, את פרטי הבנק, החשבון והסניף.

שלמה כהן: כלומר, אם מבקשים ממנו את שם המוטב, הציפייה הבסיסית שלו היא שאם הוא טועה באחד הפרטים, ההעברה הזאת לא תתבצע, תבוטל, תוחזר, או שהיא לא תגיע למי שהיא לא צריכה להגיע.

לימור מגן תלם: הם מבקשים את שם המוטב אבל למרות זאת בכלל לא משתמשים בזה.

לימור מגן תלם: לא עושים הצלבה.

שלמה כהן: בדיעבד מתברר – זו הטענה, אני לא יודע – שאף אחד לא בודק את זה ולא מבצע את ההצלבה.

שלמה כהן: אני מניח, בהערה צדדית, שאם היה מדובר בסכומים יותר גדולים, מישהו כן היה עושה את ההצלבה.

שלמה כהן: כלומר, בגלל שבוצעו כאן העברות של 50 אלף שקלים – שזה סכום לא קטן – אבל בוצעו בשתי פעימות של 20 אלף ו-30 אלף שקלים, ממש בסמיכות של כמה שניות, כי לא ניתן היה להעביר 50 אלף בהעברה אחת, אני מניח שאם הינו מדברים בסכומים יותר גדולים, כנראה שהטעות הזאת הייתה מגיעה ומישהו היה עושה את ההצלבה בין הנתונים, כמו שאנחנו יודעים שקורה עם צ'קים.

שלמה כהן: יש צ'קים שבסכומים מסוימים אף אחד לא בודק אותם ורק אם הלקוח יפנה בדיעבד ויגיד הייתה טעות, תתחיל איזושהי התנהלות.

שלמה כהן: אם כן, זה הכשל השני.

שלמה כהן: אני יכול להגיד שכאשר קיבלנו מסמכים במסגרת התביעה, אחד המסמכים הוא דף חשבון שאותו צד ג' שקיבל את הכסף צירף.

שלמה כהן: בדף החשבון כתוב את שם המעבירה, מי העבירה את הכספים.

שלמה כהן: אני מניח שבפקודת ההעברה שהגיעה לבנק הפועלים כנראה גם היה את שם המוטב.

שלמה כהן: אני לא יודע.

שלמה כהן: מישהו צריך לבדוק את זה ואני מניח שבמסגרת ההליך המשפטי ככל שנתקדם גם הפרטים האלה יתגלו לנו.

שלמה כהן: אבל אם הבנק לא מבצע את ההצלבה, אני מניח שיכול להיות שזה נובע מכך שזה כרוך בהשקעת משאבים ועלויות מסוימות אבל מהצד השני אפשר לומר שאם הבנק לא מבצע את הבדיקה, כנראה שהוא לוקח על עצמו סיכון שטעויות מן הסוג הזה יקרו ומישהו יצטרך לשאת בתוצאות שלהן.

שלמה כהן: מכיוון שהבנק הוא הגוף החזק, בעל המשאבים והוא מונע נזק היעיל במקרה הזה כי הוא מקבל את הפרטים ויכול לעצור את זה בזמן – הסיכון הזה צריך איכשהו להתגלגל אל הבנק.

שלמה כהן: יש לו גם יכולת למנוע את זה.

שלמה כהן: אני חושב שהכשל הראשון שמתנהלים חשבונות עם מספרים זהים, לדעתי – כמובן ברמה הטכנית אין לי את הידע המקצועי - זה משהו שיותר קל לפתור ברמה הזאת של לקבוע מספרים שונים או מספר עם ספרת ביקורת שיקטין את הפתח לטעויות האלה.

שלמה כהן: הכשל השלישי שאני רוצה להציג הוא בהתנהלות שלאחר שהתגלתה הטעות.

שלמה כהן: כמו שעוז אמר, כעבור 3 ימי עסקים הוא כבר פנה לבנק והודיע על הטעות שהתגלתה לו.

שלמה כהן: הוא היה בטוח שההעברה איכשהו בוטלה או מישהו שם אותה בהקפאה כדי להחזיר אותה עד שיתבררו העובדות.

שלמה כהן: אנחנו היום יודעים בדיעבד שההעברה בוצעה ב-28 בדצמבר וב-29 אותו צד ג' כבר משך את הכסף.

שלמה כהן: לטענתו הבנק פנה אליו ואמר לו בוא מהר, קח את הכסף.

שלמה כהן: אני אומר שזאת טענתו.

שלמה כהן: אני לא יודע, העובדות עדיין לא התבררו.

לימור מגן תלם: הוא משך פיזית מחשבון הבנק.

שלמה כהן: יום למוחרת שהכסף הועבר, כלומר, ביום הערך, הוא כבר בא ומושך את הכסף.

שלמה כהן: כאשר עוז פונה אל הבנק, לשני הבנקים, כעבור 3 ימי עסקים, בנק הפועלים יודע שהחשבון ריק, שאין כסף בחשבון, הוא יודע שהכסף יצא, הוא יודע גם לאן הוא עבר כי הוא לא משך אותו במזומן אלא הוא ביצע העברה בנקאית לחשבון אחר שלו בבנק הדואר.

שלמה כהן: כל יום כאן הוא קריטי כי כשאנחנו מנהלים הליך משפטי בתיקים מהסוג הזה, אחד הצעדים הראשונים שאנחנו עושים הוא עיקול זמני, בקשה דחופה לעיקול זמני, אפילו במעמד צד אחד בלי שהצד השני יודע.

לימור מגן תלם: כדי שבסוף יהיה ממי להיפרע.

שלמה כהן: כדי שנוכל לשים אתה יד על הכסף אם הוא נמצא עדיין באיזשהו מקום שאפשר לשים עליו את היד.

שלמה כהן: ההתנהלות כאן של הבנק שעוז פונה, מושכים אותו, הוא מדבר עם כל מיני פקידים שאומרים לו שהם בודקים, דיברנו עם הלקוח, ביקשנו ממנו להחזיר, בהתחלה הוא אמר שהוא רוצה לחשוב על זה.

שלמה כהן: בעצם כל הסחבת הזאת עד התשובה הסופית שעוז בא ומתעקש ואומר שהוא רוצה תשובה בכתב כדי לדעת מה קורה, עד שהוא לא מבקש את התשובה הזאת, אף אחד לא אומר לו את השורה התחתונה.

לימור מגן תלם: שהכסף כבר לא בחשבון.

שלמה כהן: נכון, זו השורה התחתונה אבל בשורה שלפני השורה התחתונה אף אחד לא אומר לו שהלקוח מסרב והוא לא מתכוון להחזיר את הכסף.

שלמה כהן: הצעד הבא שלדעתי היה צריך להיות, הדבר הראשון - נכון, יש חיסיון בנקאי וכל מיני דברים שהבנק לא רוצה לחשוף כי הוא לא רוצה להסתכן בתביעה מול הלקוח שלו – ברגע הראשון כשפונים לבנק, אם הבנק יודע שהכספים לא בחשבון, אני חושב שזה משהו שהיו צריכים לגלות אותו בנקודת הזמן הראשונה ולהגיד לבן אדם שאנחנו פונים, אנחנו ננסה להחזיר לך את הכסף, אנחנו נדבר עם הלקוח, דע לך שהכסף לא שם.

שלמה כהן: אל תגידו לי לאן הכסף עבר, מי קיבל אותו, זה מעניין אבל אתם לא יכולים להגיד, אבל הפרט שהכסף לא בחשבון, תגידו לי אותו ברגע הראשון כדי שאני אוכל לפעול מהר ולעשות את כל הצעדים שצריך.

שלמה כהן: אם כן, זה לא קורה.

שלמה כהן: אחרי 3 שבועות עוז מקבל תשובה בכתב שהלקוח מסרב להשיב את הכספים.

לימור מגן תלם: 3 שבועות מיום שקרה המקרה?

שלמה כהן: פחות או יותר 3 שבועות מיום ההעברה.

עוז עובדיה: להוריד את שלושת הימים עד שגיליתי.

שלמה כהן: לאורך כל הדרך עוז מבקש מהם לתת לו את פרטי הלקוח כדי שהוא יוכל או לפנות אליו או להגיש תביעה.

שלמה כהן: הבנק אומר לו שלא יכולים לגלות לו את הפרטים שלו כי יש חיסיון בנק-לקוח.

שלמה כהן: אני שוב מזכיר שהבנק יודע שהכספים כבר לא נמצאים.

שלמה כהן: כלומר, זאת לא סיטואציה שהכסף נמצא בחשבון.

שלמה כהן: הרושם שנוצר אצל עוז לאורך כל הדרך הוא שבאמת הוא נתון לחסדיו של הלקוח.

שלמה כהן: הכסף בחשבון, כלומר, לא נעשתה בו איזושהי פעולה ואם הלקוח ירצה, הוא יחזיר לו, ואם לא – אז בסופו של דבר הוא ינהל נגדו הליך משפטי ויקבל את הכסף.

שלמה כהן: אבל זה בכלל לא מצב הדברים.

שלמה כהן: הכסף לא שם.

שלמה כהן: אני חושב שהבנק מסתמך על חוק שירותי תשלום ושם יש איזושהי הוראה, יש שם הגדרה שאם בוצעה העברה על פי קוד ייחודי – הם קוראים לזה כך, קוד ייחודי – הבנק לא יהיה אחראי, אם הלקוח טעה באיזשהו פרט שגוי אבל כן יהיה חייב למסור מידע בין הבנקים והבנק ממנו בוצעה התשלום ימסור את המידע ללקוח.

שלמה כהן: כל זה לא קרה כאן.

שלמה כהן: אף אחד לא מסר לו מידע.

שלמה כהן: אומרים לו בסוף הדרך שהלקוח לא רוצה להחזיר את הכסף ואם אתה רוצה לדעת את מי לתבוע, גש ותביא לנו צו מבית המשפט.

שלמה כהן: אנחנו מגישים בקשה דחופה לבית משפט לתת צו, גם לשים עיקול על אותו חשבון כי אנחנו לא יודעים שהכסף לא שם, על אותו חשבון שאנחנו יודעים שהכספים הגיעו אליו, וגם לתת צו שיורה לבנק לחשוף את פרטי הלקוח אליו הועברו הכספים.

שלמה כהן: בית המשפט מטיל צו עיקול באותו היום ונותן לבנק להגיש את עמדתו תוך כמה ימים לעניין חשיפת המידע.

שלמה כהן: הבנק כמובן מחכה עד השנייה האחרונה ואחריה ואז הוא מגיש את עמדתו שהוא משאיר לשיקול דעת ובית המשפט נותן צו.

שלמה כהן: כעבור כמה ימים אנחנו מקבלים את פרטי אותו אדם ואז אנחנו מגישים תביעה לבית המשפט עם בקשה נוספת לעיקול זמני במעמד צד אחד ומתחילה ההתנהלות המשפטית.

לימור מגן תלם: שיכולה לקחת זמן רב.

שלמה כהן: בעצם היום בנקודת הזמן הנוכחית אנחנו יומיים או שלושה אחרי הגשת כתב ההגנה של הבנק, אחרי שהוא ביקש אורכה כי לא הספיק לו כל הזמן למרות שהוא ידע על התביעה עוד לפני שהיא הוגשה.

שלמה כהן: אנחנו היום רק אחרי הגשת כתב הגנה.

לימור מגן תלם: עד שיהיה דיון, קדם משפט והוכחות, יכולות לעבור שנה-שנתיים.

שלמה כהן: לפני פגישת מהות שעוד לא נקבעה.

שלמה כהן: עוד משהו שאני רוצה לציין בנסיבות הספציפיות של המקרה הזה.

שלמה כהן: לבנק היה עוד איזה נתון שהוא יודע אותו מהרגע הראשון, שהלקוח הזה שאליו הועברו הכספים היה בהליך של פשיטת רגל, החשבון שאליו הועברו הכספים נסגר בתחילת דצמבר כי הוא קיבל הפטר באוקטובר 2021.

שלמה כהן: כלומר, הבנק כבר התנהל מולו שנים.

שלמה כהן: הלקוח הזה היה בפשיטת רגל, קיבל צו הפטר, הבנק מחק לו חוב במסגרת אותו הליך פשיטת רגל והלקוח הזה שהחשבון שלו אמור להיות סגור באותו רגע, נכנסים אליו 50 אלף שקלים ואף אחד לא שואל יותר משאלה וחצי מאיפה הכסף והאם הוא מצפה לקבל כספים.

שלמה כהן: יש איזו טענה שהם שאלו אותו והוא טען שמגיע לו כסף מלקוחה וגם התשובה הזאת אמורה להדליק 10 נורות אדומות כי איך לקוח שהחשבון שלו לא פעיל במשך כמה שנים, אחרי פשיטת רגל ארוכה, קיבל הפטר, מחקנו לו חוב, סגרנו לו חשבון ומה הסיכוי שהוא ייתן לאיזו לקוחה שאנחנו לא יודעים מי היא פרטי חשבון סגור שאליו היא תעביר את הכספים ואחר כך הוא גם לא ידע שהכספים שם אלא צריך להודיע לו לבוא ולקחת אותם.

שלמה כהן: יש כאן המון, המון, המון שאלות גם ברמה השוטפת, במקרים כלליים שקורים, כי באמת הנסיבות כאן הן יותר מיוחדות אבל גם ברמה של המקרה הספציפי.

שלמה כהן: אני חושב שהבנק כאן יכול היה לעשות כאן כל כך הרבה דברים ולא עשה אותם.

לימור מגן תלם: בנק ישראל.

עודד פורר: הפיקוח על הבנקים, בנק ישראל.

לימור מגן תלם: שמעת את הסיפור מתחילתו ועד סופו.

לימור מגן תלם: אני רוצה לבקש את ההתייחסות שלכם ספציפית לגבי הכשלים שהציגו כאן, איך קורה שיש אותם מספרי חשבונות בסניפים שונים, איך לא עושים את ההצלבה בין השם של המוטב למספר חשבון וכל מה ששמעתם כאן.

עודד פורר: זה באמת מאוד מכעיס.

עודד פורר: כל פעם כששומעים סיפור מהסוג הזה – וכאן מדובר על סכום גבוה יחסית – זה מאוד מכעיס.

עודד פורר: אני יכולה להגיד שאלה מקרים מאוד מאוד חריגים.

עודד פורר: העברנו את הנתונים לוועדה.

עודד פורר: בשנת 2021 היו כמעט 40 מיליון העברות דיגיטליות מתוכן היו לנו 7 תלונות כאלה.

עודד פורר: אלה כל מיני סוגים של תלונות כאשר בחלקן הצלחנו לעזור.

עודד פורר: מתלונה אחת עלה שמי שהתלונן זה מי שקיבל את הכסף בטעותו והוא ביקש הלוואה או שבמקרה אחר המוטב אמר שזאת לא טעות.

עודד פורר: כלומר, מה הסיבה שהבנק לא יכול להכניס יד לחשבון של המוטב - - -

לימור מגן תלם: כשהוא רואה שזאת טעות.

לימור מגן תלם: הרי הבנק רואה.

עודד פורר: הבנק לא יכול להיות צד בסיפור הזה.

לימור מגן תלם: איך הבנק מאשר העברה ואנחנו רואים שההעברה שגויה.

לימור מגן תלם: הוא יודע שהשם לא תואם את מספר החשבון.

לימור מגן תלם: זה משהו אני לא מצליחה להבין.

עודד פורר: הסיבה שמבקשים את השם היא כדי שאחר כך האדם, מי שעושה את ההעברה, יש לו את רשימת ההעברות שביצע באינטרנט, שיזכור שהוא העביר 2,000 שקלים למשה כהן או לציפי מזרחי.

עודד פורר: זאת הסיבה שמבקשים את השם ולא בגלל שעושים הצלבה.

לימור מגן תלם: למה לא עושים את ההצלבה הזאת?

לימור מגן תלם: זאת בדיקה מינימלית.

עודד פורר: הסיבה היא שאם יעשו את ההצלבה הזאת, יהיו הרבה טעויות.

לימור מגן תלם: למה שיהיו טעויות?

לימור מגן תלם: הרי אם השם נכון ומספר הבנק וסניף נכונים, ההעברה נכונה.

עודד פורר: בשם יש המון וריאנטים.

עודד פורר: כותבים מירב עם י' או בלי י', שם לפני הנישואין, שם אחרי הנישואין, שני שמות משפחה.

לימור מגן תלם: אבל יש אינדיקציה וכאן אין בכלל שום דמיון בין השם.

לימור מגן תלם: כאן בכל זאת יש אינדיקציה.

לימור מגן תלם: איפה הקושי?

לימור מגן תלם: אני באמת רוצה להבין את הקושי בעשיית הצלבה של הנתונים.

לימור מגן תלם: נראה לי ממש בייסיק.

עודד פורר: סתם דוגמה.

עודד פורר: אם בבנק ישראל יש עובדת ששמה השתנה, גם השם וגם שם המשפחה.

עודד פורר: אתה לא יכול לדעת שזאת אותה אחת.

עודד פורר: יש גם מצבים כאלה.

עודד פורר: הבנק לא יכול להחליט אם השם מספיק דומה כדי לאשר את ההעברה או לא לאשר אותה, אם מירב כהן עם י' או בלי י' היא אותה אחת, האם עודדה ציפורה פרץ זאת עודדה קימלמן.

עודד פורר: יש כאן אין סוף אפשרויות ולכן החשש הוא שאם היו עושים את ההשוואה הזאת של השמות, הרבה העברות שהיום זורמות וההעברות האלה הן משהו שהוא מאוד מאוד משמעותי, זה אמצעי תשלום שהוא מאוד מאוד נפוץ ופעיל במשק, כך שאם היו עושים את ההשוואה של השמות, היו לנו הרבה הרבה יותר תקלות שההעברות לא היו מתבצעות, העברות שהן כן נכונות ואין בהן טעות.

לימור מגן תלם: אז היו בודקים את השם טוב ומתקנים.

לימור מגן תלם: אז לא היה קורה שבן אדם מאבד את הכסף שלו.

עודד פורר: כן, אבל אז היו הרבה יותר מקרים של העברות שלא היו מתבצעות בזמן עם כל ההשלכות שעלולות להיות לזה.

עודד פורר: זאת אומרת, זה לא שחור ולבן.

עודד פורר: זה לא שאין חסרונות למצב של השוואת השם.

לימור מגן תלם: בסדר.

לימור מגן תלם: נשמע בירוקרטיה מאוד מאוד פעוטה לעומת הנזק שקורה לצרכן שמעביר כספים, לא בודקים והוא מאבד את הכסף שלו.

לימור מגן תלם: אם השם לא מדויק ואומרים לו שההעברה לא אושרה ותבדוק את השם, אז הוא בודק את השם ושוב עושה את ההעברה.

עודד פורר: שוב, יש לזה מחיר מאוד מאוד גדול.

לימור מגן תלם: מה המחיר?

לימור מגן תלם: אני רוצה להקשות עליך.

לימור מגן תלם: מה המחיר?

לימור מגן תלם: המחיר הוא שההעברה לא תעבור?

לימור מגן תלם: אם אני העברתי ורשמתי שם שגוי, אומרים לי שהשם שגוי, בסדר, אני עכשיו אבדוק וארשום את השם.

לימור מגן תלם: אני אתקשר למי שאני רוצה להעביר לו את הכסף ואבדוק בדיוק את השם ואבצע את ההעברה.

לימור מגן תלם: אז מגנים על הצרכנים שלא יעשו העברות שגויות.

עודד פורר: כמו כל דבר בחיים, יש איזונים.

לימור מגן תלם: זה נשמע לי איזון מאוד מאוד סביר.

לימור מגן תלם: היום זה קורה לו, מחר זה יקרה לנו.

עודד פורר: אני אומרת שוב שהמקרים שאנשים מקבלים כסף ולא מחזירים, הם מאוד חריגים.

לימור מגן תלם: אבל הנה, קורה.

עודד פורר: אלה אנשים שהם באמת, לא רוצה להשתמש במלים חריגות, הזויים.

עודד פורר: בן אדם קיבל 50 אלף שקלים, ברור לו שזה - - -

לימור מגן תלם: הוא צריך להחזיר ולמרות זאת אנחנו יושבים כאן בגלל מקרה שלא החזיר.

עודד פורר: יש את המקרה של עוז שהוא מצער ויש בודדים כאלה.

עודד פורר: באמת, ממש סופרים אותם על כפות ידיים.

עודד פורר: השאלה אם זה נכון בגלל המקרים הבודדים האלה.

עודד פורר: גם מתוך השבעה האלה, לחלק גם יכולנו לעזור וגם תיכף לירון תרחיב על החוק שנחקק ממש לאחרונה, חוק שירותי תשלום, שקבע את האיזונים שחשבו לנכון שהם נכונים והוא קבע אותם על בסיס ה-PSD האירופאי.

עודד פורר: זאת אומרת, לא המציאו את האיזון הזה שקבעו שנותני שירותי תשלום לא אחראיים בהעברה שגויה כזאת וכן שיפרו מאוד את המצב של הלקוחות כי כן נקבע שם, בניגוד לעבר, שהבנקים חייבים לעזור ללקוחות לקבל את המידע.

לימור מגן תלם: מה זה לעזור כשמפנים אותו לבית משפט להביא צו?

עודד פורר: עוז ציין שהוא פנה אלינו ואנחנו השבנו לו.

עודד פורר: מצאנו את הפנייה שלו מוצדקת בנושא הזה מכיוון שבנק הפועלים לא פעל בהתאם לחוק בנושא הזה.

עודד פורר: הוא היה צריך לתת לו את המידע.

לימור מגן תלם: בנק הפועלים היה צריך לתת לו את השם של המוטב, בלי לדרוש ממנו ללכת לבית משפט.

עודד פורר: כן.

עודד פורר: נכון.

עודד פורר: בנושא הזה, זה מה נקבע בחוק, שהבנק צריך לתת את פרטי המוטב וזה שינוי מאוד משמעותי כי בעצם קודם היו אומרים לבן אדם שהכסף שלך לא הגיע לחשבון הנכון, אנחנו לא יכולים להגיד לך איפה הכסף.

לימור מגן תלם: זה היה מייתר לו את הצורך לפנות לבית המשפט ולבקש צו לתת את הפרטים

עודד פורר: נכן.

לימור מגן תלם: עדיין היה צריך לדרוש ממנו לפנות לבית משפט ולהגיש תביעה.

עודד פורר: נכון.

לימור מגן תלם: לפני שאת עוברת לנושא הבא, אני רוצה לשאול אותך.

לימור מגן תלם: בבנקים בעולם עושים את ההצלבה או שפועלים כפי שאנחנו פועלים?

עודד פורר: החוק שנחוקק בארץ נחקק על בסיס המצב באירופה.

עודד פורר: ה-PSD.

עודד פורר: לא המצאנו את זה.

עודד פורר: בנושא הזה הפנייה שלו נמצאה מוצדקת ומכיוון שכל הנושא הזה נמצא בבית משפט, אני בטוחה שזה יעזור לו במשפט.

לימור מגן תלם: כן, אם יהיה לו ממי להיפרע.

לימור מגן תלם: הוא יכול להגיע למצב שיש לו פסק דין ואין לו ממי להיפרע, שזה יהיה סוף עצוב מאוד.

לימור מגן תלם: אני חייבת לומר שלא השתכנעתי בנושא של ההצלבה, שזה קושי כזה גדול אבל אני רושמת את הנושא לפניי.

לימור מגן תלם: לגבי הסוגייה השנייה, הנושא של אותו מספר חשבון בסניפים שונים.

לימור מגן תלם: גם זה בעייתי.

לימור מגן תלם: מגדיל את האפשרות לטעויות.

עודד פורר: נכון שזה מגדיל את האפשרויות לטעויות.

עודד פורר: אני מציעה שאיגוד הבנקים יתייחס לזה.

לימור מגן תלם: תכף נשמע את איגוד הבנקים.

עודד פורר: זה נכון שזה מגדיל את האפשרויות לטעויות.

עודד פורר: זה המצב בחלק מבנקים.

עודד פורר: יש בנקים שזה קיים בהם.

לימור מגן תלם: זה לא קיים בכל הבנקים, שיש מספר זהה?

עודד פורר: אני יודעת על שני בנקים שזה קיים בהם.

עודד פורר: אם רוצים לשנות את זה, צריך לעשות שינוי.

לימור מגן תלם: לעשות שינוי במספרי החשבון.

לימור מגן תלם: שלא יהיה מצב שיהיה מספר חשבון זהה בסניף אחר.

לימור מגן תלם: נראה לי לא מסובך מדי.

עודד פורר: אני לא יודעת כמה זה מסובך.

עודד פורר: אולי איגוד הבנקים יתייחס.

עודד פורר: יש מאות אלפי לקוחות שעכשיו ישנו להם את מספר החשבון.

עודד פורר: כל דבר הוא איזונים.

עודד פורר: צריך לזכור שאלה מקרים חריגים.

עודד פורר: כשזה קורה כך, זה מאוד מצער.

לימור מגן תלם: אני רוצה שוב להקשות.

לימור מגן תלם: אני מבינה שאת אומרת שהנושא של הצלבת השם יפגע ביותר לקוחות אבל אני שואלת למה זה יפגע.

לימור מגן תלם: הם לא אישרו להם את ההעברה, את אומרת להם לבדוק את השם, השם לא נכון, יבדקו את השם ואז ההעברה תאושר.

לימור מגן תלם: למה תהיה פגיעה?

לימור מגן תלם: חוץ מהקושי הזה שזה באמת טיפה יותר קשה, אולי ייקח עוד יום ויבדקו את השם, איפה הפגיעה?

טיבי רבינוביץ: אם יש לך חמש העברות ביום, אפשר לבדוק אותן אבל אם יש לך מיליוני העברות ביום ואת רוצה לבדוק את כל אחת מהן, זה אומר שאת כל המיליונים את צריכה לעצור.

טיבי רבינוביץ: את יודעת מה זה?

טיבי רבינוביץ: זה פשוט להשבית לחלוטין את החיים של הצרכנים.

לימור מגן תלם: אם אפשר לציין שם ותפקיד.

טיבי רבינוביץ: סליחה.

טיבי רבינוביץ: אני מתנצל על ההתפרצות.

לימור מגן תלם: זה בסדר גמור.

לימור מגן תלם: אנחנו רוצים לשמוע, אבל תאמר שם ותפקיד.

טיבי רבינוביץ: איגוד הבנקים.

טיבי רבינוביץ: פשוט הצעתי הסדר אפשרי.

טיבי רבינוביץ: אני לא יודע בדיוק את המספר של ההעברות היומיות אבל אתם צריכים להבין שכל הלקוחות משתמשים בדרך הנוחה הזאת והפשוטה הזאת.

טיבי רבינוביץ: נראה לי טכנית בלתי אפשרי שישב בן אדם ויבדוק כל העברה, אבל אם מדובר לא בכמה העברות ביום, וסביר להניח שמדובר בהמון העברות ביום, בהמון, סביר להניח שאם הבנק יבדוק כל העברה, כל ההעברות הלאה ייפסקו.

טיבי רבינוביץ: הבן אדם שרוצה להעביר במקרה המצער הזה – ושוב, אין ספק, זה מקרה מצער – הוא רוצה שזוגתו תראה את ההעברה באותו רגע, זה לא יקרה.

לימור מגן תלם: מה הפתרון?

לימור מגן תלם: אני רוצה להבין מה הפתרון.

לימור מגן תלם: יש כאן כשל מאוד מאוד גדול.

טיבי רבינוביץ: את פתחת את הדיון במסקנות.

טיבי רבינוביץ: אין ספק שמדובר במקרה קשה ומצער.

לימור מגן תלם: שיכול לחזור על עצמו כל הזמן.

טיבי רבינוביץ: שיכול לחזור על עצמו.

לימור מגן תלם: אני רוצה להבין איך אפשר למנוע את זה.

לימור מגן תלם: יש הרבה רעיונות אבל אני רוצה לשמוע מכם איך אפשר למנוע את התקלות האלה.

טיבי רבינוביץ: אני לא בטוח שהן ברורות אפילו לנו שנמצאים שם ובטח לא רוצים שמקרה כזה יחזור על עצמו וגם לא רצינו שמקרה כזה יקרה.

טיבי רבינוביץ: אנחנו רוצים לאפשר שירות מאוד נוח ומאוד פשוט לכלל הלקוחות שסביר להניח מבצעים מיליוני העברות כאלה ואנחנו לא רוצים לעצור כל העברה כי אחרת זה לא יעבוד.

לימור מגן תלם: אם כן, מה כן?

עודד פורר: אחד הדברים שבקטע הזה של המספרים הכפולים אולי אפשר לבדוק לגבי העתיד, שהבנקים יפסיקו לתת מספרים כפולים.

לימור מגן תלם: רשמתי מספרי חשבון, שלא יהיה מספר חשבון זהה בסניפים שונים.

לימור מגן תלם: אני רוצה לשמוע לגבי שינוי מהיום והלאה, שלא יהיה מספר חשבון זהה בסניפים שונים.

לימור מגן תלם: זה משהו שהוא אפשרי ולא מורכב מדי.

עודד פורר: נבדוק את זה.

לבנת קופרשטיין דאש: איגוד הבנקים.

לבנת קופרשטיין דאש: אני אתייחס לנקודה הזאת.

לבנת קופרשטיין דאש: אני חושבת שהפוקוס הוא על מספר קוד הזיהוי הייחודי, מספר חשבון.

לבנת קופרשטיין דאש: החוק אומר שהלקוח צריך להקיש קוד זיהוי ייחודי.

לבנת קופרשטיין דאש: קוד הזיהוי הייחודי הוא לא רק מספר החשבון אלא זה מספר הבנק – במקרה שלנו 12 – מספר הסניף - - -

לימור מגן תלם: כאן הייתה התקלה באחת הספרות.

לבנת קופרשטיין דאש: ואחר כך מספר החשבון.

לבנת קופרשטיין דאש: הספרות.

לבנת קופרשטיין דאש: כלומר, המספר הזה, קוד הזיהוי הייחודי הזה, יש רק ללקוח אחד במערכת הבנקאית וזה בנק הפועלים.

לבנת קופרשטיין דאש: השגיאה נעשית במספר הזה.

לבנת קופרשטיין דאש: זה כמו לומר שאם כך, בנקים לא יעשו מספרי חשבון שיש בהם רק הבדל של ספרה או שהספרה נמצאת ליד הספרה במחשב.

לבנת קופרשטיין דאש: צריך להיות רצף של מספרים.

לבנת קופרשטיין דאש: הלקוח, עם כל הצער, באמת זה מקרה שקשה לשמוע אותו, הלקוח עשה שגיאה ושגה בקוד הזיהוי הייחודי.

לבנת קופרשטיין דאש: החוק אמר שכל מה שאת מעלה, אלה דברים נכונים.

לבנת קופרשטיין דאש: הוא איזן בין האינטרס של עולם תשלומים דיגיטלי מהיר מאוד, ויש אינטרס משקי מערכתי שהתשלומים יעברו בצורה מהירה כי לפעמים עיתוי התשלומים האלה הוא עיתוי קריטי בביצוע עסקאות, בהעברה לבעלי מקצוע.

לבנת קופרשטיין דאש: כל החוק הזה נחקק כי הוא רצה לאפשר עולם שבו אפשר להעביר תשלומים באופן מהיר.

לבנת קופרשטיין דאש: המשמעות שפקיד יאמר שכתבת מירב עם י' במקום בלי י' אומרת שצריך לעשות בדיקה ידנית.

לימור מגן תלם: הבנתי לגמרי.

לימור מגן תלם: ברשותך, אני רוצה להקשות.

לימור מגן תלם: גם הבנתי מה עודדה אמרה לגבי הנטל עם השמות.

לימור מגן תלם: אני רוצה לשאול אותך לגבי אימות עם מספר תעודת זהות.

לימור מגן תלם: למה ששם המוטב לא ייבדק – בלי כן מירב עם י' או בלי י' - לפי תעודת זהות?

לבנת קופרשטיין דאש: זאת שאלה.

לבנת קופרשטיין דאש: בן אדם חייב לך כסף, את נותנת לו את מספר החשבון, האם את רוצה שיהיה לו גם את מספר תעודת הזהות שלך?

לבנת קופרשטיין דאש: לא כל אחד רוצה שלמישהו יהיה את מספר תעודת הזהות שלו.

לבנת קופרשטיין דאש: זה פרטי.

לבנת קופרשטיין דאש: אם מסתכלים על זה מכל הזוויות, אנחנו רואים שקוד הזיהוי הייחודי הזה ברוב המקרים אין איתו בעיה.

לבנת קופרשטיין דאש: מכל ה-40 מיליון העברות שיש בשנה, היו שבעה מקרים, מקרים קשים אבל צריך תמיד לראות מה האיזון הנכון.

לבנת קופרשטיין דאש: האם נכון לחייב את הבנקים לעשות את הבדיקה הזאת, לשנות את מספרי הסניפים וכולי עבור שבעה מקרים?

עוז עובדיה: למה שהמספרים לא יהיו ייחודים כמו מספרי תעודת זהות, כמו מספרי אשראי?

עוז עובדיה: אם אני טועה בספרה אחת במספר זהות, אין בן אדם כזה.

לבנת קופרשטיין דאש: לאף אחד במערכת הבנקאית אין אותו רצף מספרים כמו שלך.

עוז עובדיה: אני מתכוון ייחודי ברמה שאם את טועה בספרה אחת, לא תיפלי על מספר קיים.

עוז עובדיה: זאת אומרת, כדי שאני אטעה ואגיע למספר אחר, אני צריך לעשות טעויות בשתי ספרות שזה הרבה יותר נדיר.

לימור מגן תלם: זה מצמצם את האפשרות.

לימור מגן תלם: נכון.

עוז עובדיה: זה רק לנהל מספרים נכון.

עוז עובדיה: לא צריך מערכת דיגיטלית, לא צריך אנשים.

לבנת קופרשטיין דאש: הכול עניין של עלות ותועלת.

לבנת קופרשטיין דאש: האם נכון לשנות את כל המספרים הרצים.

לבנת קופרשטיין דאש: לא רק לבנקים יש מספרי זיהוי אלא לכל בעלי המקצוע והאם זה נכון לגרום לכך שעבור שבעה מקרים – ובאמת אני מבינה, זה לא פשוט – צריך לשנות את כל הדרך בה עובד המשק.

לימור מגן תלם: ברשותכם, יש לי עוד שאלה לגבי השם.

לימור מגן תלם: אני מתנצלת אם אני קצת מקשה עליכם.

לימור מגן תלם: כשאת רושמת את שם המוטב, למה שהשם של המוטב לא יהיה זהה לשם של המוטב שמופיע ברשומות הבנק?

לימור מגן תלם: זאת אומרת, אם אני מקלידה את השם, הוא צריך להיות זהה לשם שמופיע ברשומות הבנק ואז זה מצמצם את כל הקושי שלכם.

לבנת קופרשטיין דאש: יש שני בנקים.

לבנת קופרשטיין דאש: יש את הבנק שמעביר את הכסף ויש את הבנק שמקבל אותו.

לימור מגן תלם: הבנק שמקבל, בעצם הוא זה שיש לו את השם של הפרטים.

לבנת קופרשטיין דאש: אני רשומה עם בעלי בחשבון ואז מי שרוצה להעביר לי כסף, מעביר רק אלי.

לימור מגן תלם: אבל לפחות הבנק יודע איך את רשומה אצלו.

לימור מגן תלם: זה יצמצם את הנטל עליכם.

לבנת קופרשטיין דאש: אבל הבנק שמעביר את הכסף לא יודע איך אני רשומה בבנק של המוטב.

לימור מגן תלם: אבל הבנק שמקבל יודע.

לבנת קופרשטיין דאש: אז מה?

לימור מגן תלם: ואם הוא בודק איך זה רשום ברשומות בבנק, זה יכול לצמצם לכם את הנטל.

לבנת קופרשטיין דאש: לבדיקה הזאת יש מחיר.

לבנת קופרשטיין דאש: זה אומר שכל העברה כזאת תיעצר ואם יש חוסר התאמה - - -

לימור מגן תלם: אבל זה מצמצם.

קריאה: זה מייצר ריג'קט וזה מצמצם את ההעברה.

לימור מגן תלם: אם זה כמו שזה רשום ברשומות, אם זה לא יצמצם.

לבנת קופרשטיין דאש: זה יעצור את ההעברות.

לימור מגן תלם: לכמה זמן?

לבנת קופרשטיין דאש: עד שתופסים את הלקוח ושואלים אותו.

לבנת קופרשטיין דאש: הלקוח לא תמיד זמין.

לבנת קופרשטיין דאש: הלקוח חשב שההעברה בוצעה אבל היא לא בוצעה ואז הייתה עסקה והוא לא העביר את הכסף ונגרם נזק.

לבנת קופרשטיין דאש: במקרה כזה יבואו לבנק, נכון?

לבנת קופרשטיין דאש: אני מבינה, כל מה שנאמר כאן, אלה דברים נכונים.

לבנת קופרשטיין דאש: אם מסתכלים על פרוטוקול הוועדה שדנה בחוק שירותי תשלום, אפשר לראות שדיברו בדיוק על הנושא הזה וכתוב ממש בפירוט.

לבנת קופרשטיין דאש: אני רוצה לתת, אם אפשר, את פרוטוקול הדיון שדן בסעיף 21 שיצר את כל ההסדר הזה אחרי שהוא בחן את כל הזוויות.

לבנת קופרשטיין דאש: שם הם אמרו, ואני מצטטת ממה שאמרו נציגי משרד המשפטים: "אם אנחנו נבקש מנותני שירותי התשלום לעשות את הבדיקות, לוודא שהשם מתאים למספר הזיהוי הייחודי – בדיוק המקרה הזה - אנחנו בעצם יוצרים עיכוב במערכת התשלומים ומתוך מטרה שהמערכות יהיו כמה שיותר מהירות – שזה עיקרון העל במערכות דיגיטליות מהירות – אנחנו רוצים להסתמך על מספר הזיהוי הייחודי".

לבנת קופרשטיין דאש: זה מה שאמרו נציגי משרד המשפטים אחרי שמשרד המשפטים בודק את כל הזוויות שהועלו כאן.

לימור מגן תלם: אני רוצה לשמוע את משרד המשפטים.

לימור מגן תלם: נמצאת איתנו עורכת הדין לירון מאוטנר לוגסי.

לימור מגן תלם: אני רוצה לשמוע אותך ולקבל התייחסות ספציפית לסוגיות האלה של הצלבת השם.

לירון מאוטנר לוגסי: אני חושבת שהדברים נאמרו ואין לי כל כך מה לחדש בהקשר הזה.

לירון מאוטנר לוגסי: באמת האיזונים נעשו, שקלנו את זה עוד לפני שהגענו לכנסת וגם קיימנו את הדיונים פנימית בתוך הממשלה עם בנק ישראל ושאר הגורמים המקצועיים.

לירון מאוטנר לוגסי: דנו בזה הרבה וניסינו למצוא את האיזונים הנכונים והבנו ששמות זה דבר מאוד מאוד אמורפי, יכולים להיות בזה הרבה וריאנטים - עם י', בלי י', שם אמצעי, בלי שם אמצעי, שני בני הזוג, לא בני זוג - ובסוף למערכת יש נטייה להיות דיכוטומית.

לירון מאוטנר לוגסי: ברגע שיש חוסר התאמה, הם לא יכולים להפעיל שיקול דעת ביחס לכל דבר ודבר כזה וחששנו שזה עלול באמת גם מאוד לעכב וגם להפיל הרבה מאוד העברות.

לירון מאוטנר לוגסי: אנחנו רואים שכל העולם של אפליקציות, למשל תשלומים, הכול הולך ונהיה יותר פשוט ויותר מהיר.

לירון מאוטנר לוגסי: כמה שפחות נתונים שצריך להקליד, כמה שפחות זמן שההעברות ייעשו וזה היה נראה לנו במגמה הפוכה לדרך בה כל עולם התשלומים הולך.

לירון מאוטנר לוגסי: לכן ניסינו להתבסס על אותו קוד זיהוי ייחודי שהוא איזשהו מזהה חד חד-ערכי של בן אדם שזה הרצף הזה של המספרים כמו שלבנת תיארה, הצירוף של מספר חשבון עם מספר הסניף ועם מספר הבנק, כדוגמה כי יכולים להיות קודי זיהוי ייעודיים אחרים.

לירון מאוטנר לוגסי: באמת מה שחוק שירותי תשלום עשה, הוא ניסה לשפר את המצב הקיים.

לירון מאוטנר לוגסי: בעוד שקודם לחקיקת החוק הלקוח באמת היה עומד בפני שוקת שבורה כי הבנק היה אומר לו שזה כבר הגיע לצד השני, זה קניינו של הלקוח השני ואין לבנק יכולת להכניס את היד לחשבון להוציא את הכסף, קבענו שני חובות כאשר חובה אחת היא לפעול במאמצים סבירים כדי להשיב לו את הכסף ואם הוא לא הצליח להשיב את הכסף, הוא גם חייב להעביר לו את כל מה שקשור למידע כדי שזה יעזור ללקוח עצמו לפעול כנגד הלקוח הסרבן באופן ישיר.

לירון מאוטנר לוגסי: אם כן, אני מזדהה עם הקושי במקרה המסוים הזה ועם עוד מקרים בודדים שהם כנראה גם מקרי קצה, אבל בסוף כאשר מסתכלים בראייה משקית ובראייה כוללת, זה האיזון שהיה נראה לנו כאיזון הנכון.

לימור מגן תלם: ביקש זכות דיבור גיל יהלום מאיגוד היועצים והמאמנים לכלכלת המשפחה.

גיל יהלום: צוהריים טובים.

גיל יהלום: תודה על זכות הדיבור.

גיל יהלום: כשפנו אלי לבדוק את הנושא הזה של שגיאות בהעברות בנקאיות, הדבר הראשון שאמרתי לעצמי זה שעוד פעם מפילים על הבנקים את האחריות ומה עם האחריות של הלקוח?

גיל יהלום: אבל כשהתחלתי לבדוק את הנושא יותר, הבנתי שיש אוכלוסיות שיש להן קושי.

גיל יהלום: אוכלוסייה מבוגרת נוטה יותר לטעויות.

גיל יהלום: אני חושב שיש העברות בנקאיות שגויות שבכלל לא עברו מעל הרדאר, העברות קטנות שאנשים כבר ויתרו על הכסף ולא עשו עם זה כלום.

גיל יהלום: דיברו כאן על נושא של ולידציה של השם ואני חושב שזה באמת בעייתי בווריאציות אבל אפשר להסתכל על מספר הטלפון.

גיל יהלום: מספר הטלפון הוא מספר ייחודי שאפשר להשתמש בו, במיוחד באמצעי תשלום המקובלים היום של ביפ פייבוקס שזה רק מספר הטלפון וזה הפרמטר שבודקים אותו.

גיל יהלום: אם יש לי ברשימת אנשי קשר שלושה ראובן ואני מעביר לראובן הלא נכון, מספר הטלפון הוא האמצעי שהבנק המקבל – הבנק המעביר לא יודע – ידע לזהות אם יש התאמה בין מספר חשבון הבנק למספר טלפון ואני חושב שזאת פעולה פשוטה.

גיל יהלום: למיטב ידיעתי בחברות הביטוח יש שלבי אימות כאשר לפני שמעבירים לחשבון המוטב בפוליסה צריכים לבצע מספר פעולות אימות ואני חושב שמספר הטלפון הוא פעולה הרבה יותר פשוטה מהווריאציות של השם.

גיל יהלום: אני חושב שיש כשל – מבלי להפיל את האחריות על הבנקים – כי אני כאדם הסביר, כשאני מבצע פעולת העברה ואני צריך לרשום את השם, אני חושב שהשם הוא פקטור כשלב אימות ואף אחד לא הזהיר אותי ולא ידעתי עד לפני שבוע שאפשר לרשום רובינזון קרוזו והבנק המקבל בכלל יתעלם מהשם עצמו.

גיל יהלום: למה לא להזהיר מראש את המעביר שידע שהשם שהוא רושם לא רלוונטי?

לימור מגן תלם: לומר לו שבכלל לא בודקים את השם, שיבדוק טוב טוב.

לימור מגן תלם: אני גם רשמתי לי את ההערה הזאת.

גיל יהלום: דבר אחרון הוא לגבי צ'קים חוזרים.

גיל יהלום: יש היום הוראה של המפקח על הבנקים, נכנסה כמדומני לפני שנה, שהבנק נותן התראה אם אין כיסוי מספיק לצ'ק.

גיל יהלום: באותו יום יש התראה האומרת שהוא יפקיד כסף.

גיל יהלום: למה שלא ייתנו התראה למעביר הכסף, שעה אחרי שהוא ביצע את הפעולה?

גיל יהלום: הוא באדרנלין של ביצוע ההעברה ולא מעניין אותו כל כך לעשות בדיקה חוזרת.

גיל יהלום: תנו לו התראה שיבדוק עוד פעם את פרטי ההעברה כי באותו יום עסקים עוד אפשר להחזיר את הגלגל לאחור.

לימור מגן תלם: זאת מערכת ממוחשבת.

לימור מגן תלם: לא צריך בן אדם שישב ויעשה זאת.

גיל יהלום: נכון.

גיל יהלום: אפשר לעשות את זה ולהודיע לבן אדם שיבדוק שוב לפני שיום העסקים מסתיים.

לימור מגן תלם: שני הרעיונות מבחינתי יכולים להיות רעיונות טובים כדי לצמצם את הטעויות.

לימור מגן תלם: אני רוצה לשאול את איגוד הבנקים.

לימור מגן תלם: היום בהרבה אתרים יש דרישה לרשום פעמיים את הפרטים, כמו שיש סיסמה, כדי למנוע טעויות.

לימור מגן תלם: למה לא לחשוב על דבר כזה כשבן אדם עושה העברה ורושם את מספר סניף ומספר הבנק, לבקש ממנו לעשות שתי הקלדות שונות?

לימור מגן תלם: הרבה פעמים מבקשים את זה באתרים שונים וזה כדי לנסות למנוע טעויות.

לבנת קופרשטיין דאש: אפשר לשקול את זה.

לבנת קופרשטיין דאש: אני חושבת בקול רם.

לבנת קופרשטיין דאש: יכול להיות שזה יגרום גם לשגיאות וגם לריג'קטים.

לבנת קופרשטיין דאש: צריך לבחון את זה.

לימור מגן תלם: למעשה זאת הקלדה כפולה שיכולה למנוע את הטעות.

טיבי רבינוביץ: אם אפשר, אני רוצה להוסיף עוד משהו.

טיבי רבינוביץ: למיטב זיכרוני יש מצב שלפני שהלקוח מאשר את ההעברה, הוא מתבקש – אני לא יודע אם זה בכל הבנקים, אני לא יודע אם זה בחלק מהבנקים, אני חושב שאני מדבר מהניסיון האישי שלי – לא פעם לאשר את הפרטים שהבן אדם רשם, לדעתי לפחות פעמיים.

טיבי רבינוביץ: כלומר, זה לא שפעם אחת אתה לוחץ על אישור אלא לדעתי יש כאן שתי בקשות.

לימור מגן תלם: אין הקלדה כפולה.

טיבי רבינוביץ: לא.

טיבי רבינוביץ: יש שאלת זיהוי.

טיבי רבינוביץ: אני חושב שיש שאלה כזאת.

לבנת קופרשטיין דאש: שואלים האם אתה בטוח שרצית להעביר את הכסף למי שאתה מציין.

לימור מגן תלם: זה סטנדרט אבל אני לא התכוונתי לזה.

לימור מגן תלם: אני התכוונתי שתהיה פעמיים הקלדה כפולה.

לימור מגן תלם: יש את זה בהמון מקומות.

לימור מגן תלם: אומרים לך לרשום את מספר הסניף, מספר חשבון, תקלידי שוב – כמו בסיסמאות - ואז הרבה פעמים אני מקלידה סיסמה שגויה וקופצת לי הודעה שהקלדתי סיסמה שגויה ושאקליד שוב.

לימור מגן תלם: זה למשל יכול להיות איזשהו מנגנון שיפחית את הטעויות.

לימור מגן תלם: נמצא ב-זום ירון לוינסון, מנכ"ל רשות ההסתדרות לצרכנים.

ירון לוינסון: אני יושב כאן כמעט מתחילת הישיבה ופשוט מתפוצץ.

ירון לוינסון: חבל שלא באתי לדיון בוועדה אבל זה נושא שרוצים להמעיט בו ויושבת ראש הוועדה עושה עבודה טובה ומנסה להעלות את הנושא יותר ויותר על סדר היום.

ירון לוינסון: לפני כמה חודשים קיבלתי תלונה, אותה תלונה, לא של מר עובדיה שדיבר כאן אלא של גברת ס', נקרא לה כך.

ירון לוינסון: היא העבירה מחשבון אחד לחשבון שני.

ירון לוינסון: היא לא טעתה במוטב, היא לא טעתה במספר החשבון, אלא במקום לכתוב 635 היא רשמה 653.

לימור מגן תלם: זה מה שקרה כאן גם לעוז עובדיה.

לימור מגן תלם: ספרה אחת.

ירון לוינסון: כן.

ירון לוינסון: עוד מקרה עליו אנחנו שומעים.

ירון לוינסון: רק שבעה מקרים אבל כל מקרה זה עולם ומלואו.

ירון לוינסון: למוחרת היא ראתה שלא קיבלה ולכן התייצבה בסניף.

ירון לוינסון: אמרה שיש כאן בעיה.

ירון לוינסון: אמרו שאין בעיה, ביום שישי בנק הפועלים עובד, הבנק השני סגור, אנחנו נטפל, תהיי רגועה, הכול בסדר, תבואי ביום שלישי.

ירון לוינסון: הגיעה ביום שלישי, אין שום בעיה, אנחנו מטפלים, עלינו.

ירון לוינסון: כך אחרי חודש ועוד חודש מרחו אותה.

ירון לוינסון: אמרו שזה בטיפול הבנק.

ירון לוינסון: לא הודיעו לא שום דבר.

ירון לוינסון: לאורך הזמן גם העבירו לה והחזירו לה.

ירון לוינסון: הייתה שערורייה.

ירון לוינסון: עירבתי את המפקח על הבנקים.

ירון לוינסון: שלחו אלי לפני שבוע את התשובה שלפיה קוד הזיהוי - כמובן כמו שנאמר כאן - הבנק פעל כהלכה.

ירון לוינסון: אני לא מבין איך אי אפשר לבדוק אחרי כמה ימים.

ירון לוינסון: נותנים ללקוח תחושה שהכול בסדר, מרגיעים אותו ופשוט הלקוחה המסכנה הזאת עכשיו תיאלץ לעבור ייסורים.

ירון לוינסון: היא קיבלה את השם של הלקוח שקיבל בטעות את הכסף.

ירון לוינסון: זה פשוט ביזיון כי זאת טעות שהייתה יכולה להימנע.

ירון לוינסון: אפשר להציע הצעות טכנולוגיות כמו ללחוץ פעמיים ולוודא פעם נוספת או להגן על הצרכן כך שאם יש טעות וזאת רשלנות של הבנק למרות שהמפקח אומר, ואני מצטט, ש"יחד עם זאת, במקרה בו מילא הלקוח מספר חשבון לצורך העברה, הבנק שדרכו ניתנה ההפקדה להעברת הכספים והבנק שקיבל את הכספים לא נושאים באחריות לאותה טעות.

ירון לוינסון: יחד עם זאת, מוטלת עליהם החובה לעשות מאמץ סביר מול המוטב שקיבל את הכספים".

ירון לוינסון: הלקוחה באה מיד והיו יכולים לעצור את ההעברה.

ירון לוינסון: היו יכולים לעשות הרבה פעולות.

ירון לוינסון: הם צריכים לדעת.

ירון לוינסון: אנחנו מדברים עכשיו על דיגיטציה.

ירון לוינסון: דיגיטציה זה אחד הדברים שהבנק מעודד ובצדק מעודד.

ירון לוינסון: אישה מבוגרת – היא עדיין לא בגיל פנסיה – ואנשים מבוגרים חוששים מזה.

ירון לוינסון: הם ישמעו על הדברים האלה, הם יפסיקו את זה.

ירון לוינסון: צריכים להגן על הצרכנים.

ירון לוינסון: כרטיס אשראי, יש לו ביטוח אוטומטי.

ירון לוינסון: אני לא יודע, אולי נשקול כאן ביטוחים שאם יש טעות, הלקוח טעה בהקלדת המספר, מיד פנה לבנק, מיד, לא התמהמה ובא אחרי כמה ימים, אבל הוא עומד בפני שוקת שבורה.

ירון לוינסון: המפקח על הבנקים אומר רק שבעה מקרים בשנה, אבל חבר'ה, זה לא ילך כך.

ירון לוינסון: כמה אנשים לא יודעים איך העבירו את הכספים.

ירון לוינסון: זאת פשוט שערורייה וטוב שהנושא עולה לטיפול.

ירון לוינסון: אני מקווה שבעניין הזה יעזרו לגברת.

ירון לוינסון: אני מחכה שיחזרו אלי מהמפקח על הבנקים.

ירון לוינסון: כן הייתה כאן רשלנות של הבנק.

ירון לוינסון: לשלוח אותם לבתי משפט זה פתרון?

ירון לוינסון: שהצרכן ילך לבית המשפט?

ירון לוינסון: לא יעלה על הדעת.

ירון לוינסון: אני אומר כל הנושא הזה הוא לא דבר קטן, שבעה מקרים מתוך מיליונים.

ירון לוינסון: אולי לעצור את זה בסכומים מסוימים ולא בכל סכום.

ירון לוינסון: כמו שגברתי הציעה כאן, להקליד פעם שנייה.

ירון לוינסון: כולם רוצים מהר אבל ברגע שזורקים את הצרכן, אנחנו מטילים אחריות, אומרים לו שלפי החוק סעיף 21 אומר כך, ואז לך לדרכך.

ירון לוינסון: היית 20 שנים בבנק שלנו, הכול בסדר, אבל מעכשיו אתה אדון לעצמך.

ירון לוינסון: כפי שנאמר אנחנו בסדר, מבינים אותך או משהו כזה.

ירון לוינסון: כשקורה דבר כזה, המפקח על הבנקים צריך לפתור את הבעיה ולהורות לבנק להחזיר את הכספים.

לימור מגן תלם: במקרה של הלקוחה שלך, גם היא נאלצת להגיש תביעה לבית המשפט?

ירון לוינסון: אין ברירה.

ירון לוינסון: אני מחכה למר ליפשיץ מאגף המפקח על הבנקים שכבר יומיים-שלושה אני מנסה להשיג אותו והוא טרם חזר אלי.

ירון לוינסון: אני רוצה להראות לו שכן יש כאן רשלנות של בנק.

ירון לוינסון: איך שנראה לי, לפי מה שראיתי כאן היום, המגמה היא שיש 40 מיליון העברות, אנחנו נתעסק בכמה קטנים?

ירון לוינסון: חבר'ה, אלה אנשים מבוגרים שהולכים לעבור לדיגיטציה.

ירון לוינסון: הנושא הזה ילך ויגבר.

ירון לוינסון: אני לא יודע כמה מגיע לכאן אבל יש כמה מקרים שאני יודע עליהם.

ירון לוינסון: לא יתכן לפתור את זה כך ואפשר לפתור את זה.

ירון לוינסון: אני בטוח שיש רצון אצל המפקח על הבנקים אבל יש סעיף בחוק.

ירון לוינסון: חבר'ה, צריכים לעזור לצרכנים הבודדים.

לימור מגן תלם: כן.

לימור מגן תלם: זה יכול לקרות לכולנו.

ירון לוינסון: היא רשמה את כל הפרטים, גם את מספר החשבון.

לימור מגן תלם: גם במקרה של עוז עובדיה, הוא רשם הכול נכון חוץ מספרה אחת במספר הסניף.

ירון לוינסון: אותו דבר.

ירון לוינסון: למוחרת היא באה לבנק ואמרו לה זה בסדר, אנחנו מטפלים, עלינו.

ירון לוינסון: אמרו לה שזה קורה להם הרבה בסניף והם מטפלים בזה.

ירון לוינסון: פקידת הבנק אומרת זה קורה הרבה.

ירון לוינסון: אם כן, שבעת המקרים הם לא דבר נדיר.

ירון לוינסון: יכול להיות שהרבה דברים נפתרים ומגיעים רק הדברים שלא נפתרו, אבל צריך לפתור גם את המקרים האלה.

ירון לוינסון: כמובן אם הלקוח הוא הוגן ולא פלילי חס וחלילה.

ירון לוינסון: צרכן מהישוב, צרכן סביר, לא יעלה על הדעת.

ירון לוינסון: אני פשוט לא מבין את התשובות של הפקח שניתנות כאן.

ירון לוינסון: שייקח את זה לתשומת לבו.

ירון לוינסון: הוא יכול לפתור את זה גם באמצעים טכנולוגיים וגם אם יתווספו לביקורת עוד כמה שניות.

ירון לוינסון: כל צרכן סביר, יהיה לו ביטחון בהעברה גם אם זה ייקח עוד כמה שניות.

ירון לוינסון: הבן אדם לכסף, יחכה לו עוד כמה שניות אבל תנו לו את הביטחון כך שכל אחד יוכל להעביר וידע שזה בטוח.

ירון לוינסון: אם יש טעות, משהו יצפצף לו או ייאמר לו לבדוק או שהבנק יפעל.

ירון לוינסון: אי אפשר להשאיר את הלקוח מול הטכנולוגיה, מול הדיגיטציה גם בבעיות.

ירון לוינסון: הורידו את האנושיות בבנק וכמעט ואין פקידים עכשיו, הכול דיגיטציה וטכנולוגיה ואנשים לא יכולים להתמודד עם זה.

ירון לוינסון: זה ייקח זמן ויהיו טעויות.

ירון לוינסון: חייבים לפתור את הבעיה הזאת ואפשר לפתור.

ירון לוינסון: אני רוצה שגם במקרה הזה אם המפקח או מי מטעמו יכול להיפגש איתי כדי לעזור או להבהיר את העניין.

ירון לוינסון: אני אשמח.

לימור מגן תלם: נמצאים כאן הנציגים.

לימור מגן תלם: בבקשה, אני אשמח מאוד שתיפגשו עם ירון ותראו אם אפשר לתת לו תשובות.

עודד פורר: באמת המקרה שירון תיאר הוא אחד משבעת המקרים עליהם דיברתי.

לימור מגן תלם: אני מבינה שזה מקרה זהה למקרה של עוז עובדיה.

עודד פורר: 20 אלף שקלים.

עודד פורר: הציטוט שנתת קצת בציניות, זה פשוט ציטוט של החוק.

עודד פורר: זה המצב החוקי במדינת ישראל.

עודד פורר: אנחנו לא יכולים לחייב את הבנק להחזיר לה את הכסף כשזה לא המצב החוקי.

עודד פורר: שוב, זה המצב החוקי שחוקק ממש לאחרונה.

עודד פורר: לא קבעו כלל ביטוחי.

עודד פורר: לא קבעו שהבנקים או שנותן שירותי התשלום למוטב ולמשלם אחראיים אלא להיפך, כתבו במפורש בחוק שהם לא אחראיים.

עודד פורר: זאת התשובה שהיא קיבלה כי זה המצב החוקי.

עודד פורר: מה שהייתי רוצה להבין ממך, אולי נדבר אחר כך, אם היא ניסתה באותו יום.

ירון לוינסון: למוחרת.

לימור מגן תלם: הוא אמר שלמוחרת היא כבר התייצבה בבנק.

עודד פורר: למוחרת זה מאוחר מדי.

ירון לוינסון: ההעברה הייתה בלילה.

ירון לוינסון: למוחרת בבוקר היא התייצבה.

ירון לוינסון: היא לא חיכתה שלושה ימים אלא בבוקר היא התייצבה בסניף עצמו.

ירון לוינסון: אמרו לה זה בסדר, עלינו.

ירון לוינסון: יש לי כאן את כל ההתכתבויות.

ירון לוינסון: הפקידה הרגיעה אותה ואחר כך המנהל.

ירון לוינסון: היו תקופות שהחזירו לה את הכסף.

ירון לוינסון: הכסף פתאום חזר לחשבון ואחר כך נלקח.

לימור מגן תלם: עודדה, מי מכם ייקח על עצמו את הטיפול מול ירון?

עודד פורר: נבדוק שוב.

לימור מגן תלם: אתם תיצרו איתו קשר בעניין הזה?

עודד פורר: בהחלט.

לימור מגן תלם: ירון, ייצרו איתך קשר ונקווה שאולי לפחות במקרה שלך, בשונה מהמקרה הכואב והמצער של עוז עובדיה, יהיה פתרון.

לימור מגן תלם: לפני שאני עוברת לסיכום, יש עוד מישהו שרוצה לומר משהו?

שלמה כהן: כן.

שלמה כהן: אם אפשר כמה הערות לדברים שנאמרו.

שלמה כהן: בהתחלה אמרו כאן לגבי הצלבה בין שם המוטב למספר החשבון, שאם הוא יבדוק, זה יעצור את כל ההעברות.

שלמה כהן: אני מסכים שמישהו יצטרך לבדוק או שזה יהיה ממוחשב.

לימור מגן תלם: מערכת ממוחשבת.

שלמה כהן: יכול להיות שזה כרוך בהשקעת משאבים נוספת אבל אנחנו משלמים על כך.

שלמה כהן: הלקוחות משלמים עמלות על ההעברות וזה לא בחינם.

לימור מגן תלם: משלמים הרבה.

שלמה כהן: משלמים המון כסף על זה.

שלמה כהן: אם יהיה שם מירב עם י' או בלי י', זאת אחת הדוגמאות שניתנו כאן, הפתרון הוא לא לבדוק בכלל?

שלמה כהן: את זה קשה לי להבין.

שלמה כהן: או שאנחנו בודקים ומפעילים שיקול דעת כי בסוף אם יש מירב עם י' או בלי י', הפקיד יכול להפעיל קצת שיקול דעת או אפילו לשאול את זה שמעליו ולאשר את ההעברה.

שלמה כהן: אני יודע שבתוך הבנקים, בהעברות בין סניפים של אותו בנק, לפחות בבנק שאני נמצא בו, אי אפשר להעביר אם לא דייקת בשם המוטב ברמה של ניסיתי לעשות העברה ללקוח שהחשבון שלו נקרא א.

שלמה כהן: כ וכתבתי אכ בלי הנקודה ולא נתנו לי לבצע את ההעברה.

שלמה כהן: אם כן, זה לא יעצור את כל ההעברות אלא זה יעצור אולי את ההעברות או יעכב בין בנקים שונים.

שלמה כהן: הייתי שמח לשמוע אם בסכומים מסוימים כן מבצעים את ההצלבה הזאת בין שם המוטב למספר החשבון כי אני מניח שיש סכומים שבהם כן עושים את זה.

שלמה כהן: אולי הבנק לא רוצה לקחת סיכון בסכומים יותר גבוהים אבל בסכומים מסוימים הוא מוכן לקחת את הסיכון שיתבעו אותו, אז אולי גם צריך להטיל עליו את האחריות על זה.

שלמה כהן: לגבי קוד זיהוי ייחודי.

שלמה כהן: נאמר כאן שהצירוף של מספר הבנק, מספר הסניף ומספר החשבון הוא קוד ייחודי.

שלמה כהן: אני יכול להגיד שמדברי ההסבר לאותו סעיף 21 לחוק, נותנים שם דוגמה מה כן יכול להיחשב לקוד זיהוי ייחודי והם נותנים את מספר ה-IBAN שמורכב בין היתר גם משתי ספרות ביקורת.

שלמה כהן: ההצעה שהצענו כאן שכן יתווספו למספרי החשבון ספרות ביקורת שבעצם כך לא יהיו חשבונות בעלי מספרים זהים, כן יקטין את הסיכון ואני חושב שזה פתרון שיחסית הוא אולי אפילו הכי זול.

לימור מגן תלם: תחזור על מה שאמרת.

שלמה כהן: אני אומר שבדברי ההסבר להצעת חוק שירותי תשלום, כשמדברים כאן על סעיף 21(א) בו מוגדר מה זה קוד זיהוי ייחודי, כצירוף של אותיות, מספרים, סמלים או פרט מזהה ייחודי אחר, בדברי ההסבר בין היתר אומרים – אני לא מקריא את הכול - ש"לצורך העניין שמו של אדם לא יכול להוות קוד זיהוי ייחודי משום שייתכנו כמה אנשים בעלי אותו שם.

שלמה כהן: לעומת זאת, מספר ה-IBAN המורכב לפי סטנדרטים בין-לאומיים בצירוף של מספר חשבון בנק, סניף, סימון המדינה ושתי ספרות ביקורת, עונה להגדרת קוד זיהוי ייחודי המוצעת שכן הוא מזהה את חשבון הלקוח באופן חד ערכי".

שלמה כהן: אני לוקח מכאן רק את הנושא של שתי ספרות ביקורת שלדעתי זה יעשה שינוי משמעותי.

שלמה כהן: אני לא יודע איך אפשר להגיד כאשר יש מספר חשבון זהה בין סניפים, איך זה יכול להיות קוד זיהוי ייחודי?

שלמה כהן: זה לא ייחודי.

שלמה כהן: זה לא יכול להיות ייחודי.

שלמה כהן: עוד משהו שגיל אמר ואני רוצה לחזק.

שלמה כהן: כמה העברות יש שאנחנו לא יודעים עליהן שבכלל לא מגיעות לבנק ישראל?

שלמה כהן: כמה אנשים יש שלא יודעים איך לפנות ולמי לפנות והעבירו 1,000 שקלים או 700 שקלים?

לימור מגן תלם: לא שווה להם להתחיל את כל התהליך.

שלמה כהן: הוא לא יודע איך לפנות ואם הוא יפנה, ייקח זמן עד שיתייחסו אליו ואין פקיד לדבר איתו כי הבנקים צמצמו סניפים, צמצמו פקידים, איחדו סניפים.

שלמה כהן: הוא יפנה לעורך דין?

שלמה כהן: כדי לפנות לעורך דין הוא ישלם כמה מאות שקלים ולכן הוא אומר שהכסף הלך.

שלמה כהן: אני חושב שחייבים לתת כאן פתרון לדבר הזה.

שלמה כהן: בפן הפלילי, אני לא יודע אם זה קשור לוועדה אבל אני חושב שעוז בת הזוג שלי ניסו גם להגיש תלונה במשטרה נגד אותו אדם שמסרב להחזיר את הכסף ואמרו להם שם שזאת לא עבירה פלילית.

שלמה כהן: אני לא מומחה לדין הפלילי, אבל אני חושב שזה כן יכול להיכנס באיזושהי הגדרה ואם לא, אולי לעשות איזשהו תיקון בחוק העונשין ולהכניס שם איזושהי תוספת לאחת העבירות כי אם הבן אדם היה מסתכן גם בהעמדה לדין בפן הפלילי, אולי זה כן היה מדרבן אותו להחזיר את הכסף.

לימור מגן תלם: אולי אני ארים את הכפפה ואגיש הצעת חוק פרטית כדי לעשות תיקון בעניין הזה.

עוז עובדיה: אני איש מחשבים ואני בעד דיגיטציה אבל לא יתכן שבנק, גוף כזה עוצמתי, יעמיד כלי כל כך פשוט וכל כך חסר אחריות וגם מטעה לרשות האזרחים כאשר הם לא יודעים במה הם מסתכנים.

עוז עובדיה: בן אדם שמעביר כסף רושם שם ורושם מספר והוא בטוח שההעברה הזאת הולכת למקום הנכון ואם תהיה תקלה, תהיה לו שליטה על התהליך.

עוז עובדיה: הוא לא יודע למה הוא נכנס.

עוז עובדיה: אם אני הייתי עכשיו מעביר 5,000 שקלים ולא 50 אלף שקלים, אני לא הייתי הולך עכשיו להוציא עוד 20 אלף שקלים על תביעה נגד הלקוח שקיבל את הכסף.

עוז עובדיה: אני חושב שמפעיל של רכבת הרים לא יכול להפעיל רכבת הרים ולהגיד שהוא לא אחראי ומי שנופל, נופלים לי רק שבעה ילדים בשנה וזה לא נורא.

עוז עובדיה: אתה מפעיל מערכת ואתה חייב לקחת אחריות ולהבטיח שהמערכת שלך היא בטוחה.

עוז עובדיה: אמרנו כאן היום המון דברי טעם ודיברנו על כל מיני רמות שאפשר להבטיח שהתהליך הזה יהיה בטוח מבחינת האזרח, אם זה במספרים בטוחים ואם זה בבדיקות כאשר גם בבדיקות לא חייבים לעצור את כל המיליון אלא אפשר לקחת רק את השגויים.

עוז עובדיה: רוב ההעברות, אני מניח, נעשות אוטומטית עם לקוחות שכבר רשומים במערכת של המעביר ולכן לא יהיו שם תקלות.

עוז עובדיה: אפשר להגיד שרק מסכום מסוים יבדקו ואפשר גם להגיד שגם הבנקים ייקחו אחריות ובמקרה של תקלה כזאת יטפלו הם בגבייה של הכסף ולא ישלחו את הלקוח להתמודד מול כל המערכות האלה עם האמצעים הקטנים שלו.

עוז עובדיה: תודה.

שלמה כהן: אולי יקימו איזו קרן משותפת לבנקים, סוג של ביטוח למקרים חריגים שקורים.

שלמה כהן: עוד דבר אחד.

שלמה כהן: סעיף 21(ג) לחוק שירותי תשלום קובע שאם באמת בוצעה העברה עם פרט מסוים שגוי, הבנקים יעשו מאמץ סביר כי להחזיר את הכספים ואם לא ניתן, ימסרו את המידע ללקוח.

שלמה כהן: הסעיף הזה צריך לבוא עם איזושהי סנקציה בצדו כי אם הבנק, למשל במקרה שלנו לא עשה שום דבר מהדברים – יכול להגיד שהוא עשה מאמץ סביר כי הוא פנה לאותו לקוח אבל הוא לא גילה לנו את המידע בזמן אמת ורק אחרי שהבאנו צו שיפוטי, גם אז לא גילו לנו את כל המידע – אני חושב שצריכה להיות כאן סנקציה או של עיצום כספי, למרות שזה לא ייתן כלום ללקוח, או פיצוי ללקוח כדי שכאשר הבנק לא פועל לפי החוק – שהיום הוא נתלה בו גם במסגרת ההליך המשפטי ובא ונתפס באותו קוד זיהוי ייחודי שהלקוח טעה בו – צריכה להיות כאן איזושהי סנקציה.

לבנת קופרשטיין דאש: התייחסות נקודתית לנושא של קוד זיהוי ייחודי כי חשוב לנו להבהיר.

לבנת קופרשטיין דאש: אמרת איך זה יכול להיות שיש את הקוד פעמיים וזה קוד זיהוי ייחודי.

לבנת קופרשטיין דאש: אתה לא יכול להעביר העברה, רק אם אתה מקיש מספר סניף או רק אם אתה מגיש את מספר החשבון.

לבנת קופרשטיין דאש: ההעברה לא תתבצע.

לבנת קופרשטיין דאש: אתה חייב להקיש את כל המספר שמורכב מהבנק, מספר סניף ומספר חשבון.

לבנת קופרשטיין דאש: לאף אחד אין את אותו רצף של המספרים האלה.

לבנת קופרשטיין דאש: הייתה כאן טעות בהקלדה.

לבנת קופרשטיין דאש: זה לא שיש לשני אנשים.

לבנת קופרשטיין דאש: אם אני מקישה את מספר החשבון 123456, זה לא עובר לשני אנשים אלא צריך להקיש את כל הרצף.

שלמה כהן: אבל זה לא בדיוק רצף.

לבנת קופרשטיין דאש: זה רצף.

שלמה כהן: הבנק הוא ברובריקה את בנק, נגיד בנק מספר 10, אז כל החשבונות שלו הם בבנק מספר 10.

שלמה כהן: בסניף יש לא יודע כמה חשבונות ואז אתה מקיש את מספר החשבון.

לבנת קופרשטיין דאש: זה רצף.

שלמה כהן: זה לא כמו IBAN למשל שאתה מקליד אותו ברצף.

לבנת קופרשטיין דאש: IBAN זה יותר קשה.

לבנת קופרשטיין דאש: יש יותר מקום לטעויות.

לבנת קופרשטיין דאש: כאן אתה צריך את שלושת הדברים האלה וזה מקל עליך כשיש לך בחירה.

שלמה כהן: אני חייב לומר שהרבה אנשים שדיברנו איתם על המקרה - ועוז הציג את המקרה הזה בכמה מקומות – כשמדברים עם אנשים, גם כשאני מדבר עם קולגות וגם עם אנשים שהם לא עורכי דין, כל אחד ששומע את הדבר הזה, שיש את אותו חשבון בסניפים שונים, הוא מופתע כי זה נראה לא סביר.

לבנת קופרשטיין דאש: צריך להסביר שלא על סמך זה מבוצעות ההעברות.

לבנת קופרשטיין דאש: הן מבוצעות על הרצף.

לבנת קופרשטיין דאש: עוד משהו אחד רציתי לומר.

לבנת קופרשטיין דאש: ההצעה של עורך דין הנכבד היה להוסיף אולי מספר ביקורת ואותיות אלפא נומריות.

לבנת קופרשטיין דאש: המשמעות של הדבר הזה היא לשנות את כל מספרי החשבון במערכת הבנקאית.

לבנת קופרשטיין דאש: אני לא יכולה להגיד איזה עלויות עצומות יש לדבר הזה.

שלמה כהן: יש בנקים שיש בהם ספרת ביקורת.

לבנת קופרשטיין דאש: המשמעות היא אדירה תפעולית.

לבנת קופרשטיין דאש: תקשיב, זה לא שזה לא פתרון.

לבנת קופרשטיין דאש: זה פתרון, ברור שזה פתרון, אבל השאלה היא תמיד כשבא המחוקק וכשבא הרגולטור וצריך לבחון איזה פתרונות הם הנכונים, חייבים לראות מה העלות או מה התועלת.

לבנת קופרשטיין דאש: בהינתן שבאמת מדובר בשבעה מקרים - - -

שלמה כהן: אני לא יודע.

שלמה כהן: שבעה מקרים שמגיעים לבנק ישראל.

שלמה כהן: יש עוד מאות ואלפים שלא מגיעים.

לבנת קופרשטיין דאש: אני מניחה שבהרבה מקרים המוטב לא היה נוכל.

עוז עובדיה: שהבנק יגיד שבמקום להוציא עכשיו 10 מיליון שקלים כדי לבנות מערכת כזאת, אני אפריש 500 אלף שקלים כדי לפצות את הלקוחות שנפגעו.

עוז עובדיה: בבקשה.

עוז עובדיה: אבל קחו את זה עליכם ולא עלינו.

שלמה כהן: אני חושב שהוצגו כאן כמה אפשרויות לפתרונות ולדעתי יש גם מדרג של הקושי ביישום שלהם.

שלמה כהן: יש פתרונות שהם יותר קלים ואפשר ליישם אותם ברמה, אני לא יודע אם המיידית אבל הקרובה, ויש פתרונות שאולי צריך לבדוק נתונים כמו מה יהיו העלויות ומה אפשר ליישם ברמה התפעולית.

שלמה כהן: הכול ניתן ליישום.

שלמה כהן: בסוף זאת שאלה של כסף, אם הבנקים כן רוצים להשקיע – הם לא רוצים – כמה זה יעלה להם, אם בנק ישראל ייתן כאן את הדעת כל הדבר הזה.

שלמה כהן: אם בסוף באמת זה רק כמה מקרים בודדים, אז שיהיה כאן מנגנון פיצוי.

שלמה כהן: לא פיצוי אלא השבה לאותם אנשים שטעו בתום לב וזה ברור שהייתה כאן טעות בתום לב ומהצד השני יש אדם שהוא לא תם לב אבל הבנק נתן לו לנהל חשבון.

שלמה כהן: אז הבנק נתן לאדם שהוא לא ישר לנהל חשבון אצלו, בסדר.

קריאה: איפה האחריות שלו?

שלמה כהן: הוא לא מתנער.

לימור מגן תלם: יש לי עוד שאלה לפני שאני מסכמת.

לימור מגן תלם: נאמר כאן שבמקרה הספציפי של עוז עובדיה בנק הפועלים למעשה טעה, התרשל, אתם אומרים שהוא פעל שלא כדין.

לימור מגן תלם: יש איזושהי סנקציה במקרה הזה על בנק הפועלים שהוא פעל שלא כדין במקרה הספציפי של עוז עובדיה?

עודד פורר: מה שהוא פעל שלא כדין, אני מחדדת, זה לעניין המסירה של המידע.

לימור מגן תלם: נכון.

לימור מגן תלם: יש סנקציה במקרה הזה?

עודד פורר: בעיקרון בפניות ציבור אנחנו מפצים על נזקים שנגרמים.

עודד פורר: כאן הוא הגיש תביעה וככלל כאשר אנשים מגישים תביעות, אנחנו לא מתערבים בתביעה.

עודד פורר: הנושא הזה של הסעד שהוא יקבל על זה שהוא הוציא כסף בשביל לקבל את המידע שהבנק היה צריך לתת לו לפי החוק, אם הוא לא היה מגיש תביעה, היינו דואגים שהוא יקבל אותו אבל עכשיו זה חלק מהתביעה שהוא הגיש.

לימור מגן תלם: זה שהוא הגיש תביעה פועל לרעתו?

עודד פורר: לא.

עודד פורר: זה לא פועל לרעתו.

עודד פורר: הוא בחר להגיש תביעה נגד הבנק בנושא הזה, שזה הגיוני, וזה שהבנק לא נתן לו את המידע, הוא קיבל על זה מכתב שאומר שהתלונה שלו מוצדקת ומן הסתם זה יסייע לו בבית המשפט לקבל את הסעד שבית המשפט יחשוב.

עודד פורר: אני לא חושבת שאנחנו יכולים לכמת כמה בדיוק הוא שילם לעורך דין.

לימור מגן תלם: איך מוודאים שהבנק לא יעשה את זה שוב?

לימור מגן תלם: אין עכשיו סנקציה על בנק הפועלים על כך שהוא פעל שלא כדין ולא מסר את המידע?

לימור מגן תלם: יש אפשרות לשקול להטיל סנקציה?

עודד פורר: אני לא יודעת.

עודד פורר: יש בחוק סנקציה על הדבר הזה?

חן פליישר: אין סנקציה.

חן פליישר: מאמצים סבירים, זה משהו שיש קושי אחר כך לקבוע שזה מצדיק עיצום.

חן פליישר: אנחנו מורים על תיקון ליקוי.

חן פליישר: זאת אומרת, בכל תיק כזה לא מסתכלים רק על האדם המסוים אלא זה תיקון כללי שהלקוח הבא שיפנה, אם יהיה מקרה כזה, תהיה הפנמה של מה שכתוב בחוק.

עודד פורר: גם וידאנו את זה מול הבנק וגם כתבנו את זה לעוז במכתב.

עודד פורר: "הודענו לבנק את עמדתנו לפיה הוא פעל בהקשר של מסירת המידע שלא בהתאם להוראות החוק והבנק הודיענו כי יפיק לקחים בעקבות המקרה ויפעל לריענון נהליו כך שבפניות עתידיות מסוג זה לא יידרש צו שיפוטי".

עודד פורר: זאת אומרת, אנחנו בכל פנייה דואגים להיבט הרוחבי.

עודד פורר: זה חלק בלתי נפרד מהעבודה שלנו וגם כאן אנחנו וידאנו שהדבר הזה לא יקרה שוב.

לימור מגן תלם: אבל אין סנקציה.

עודד פורר: אני מבינה שאין.

עוז עובדיה: דבר אחרון שרציתי להוסיף.

עוז עובדיה: הכסף נכנס לחשבון שהוא חשבון סגור.

עוז עובדיה: במקום שהבנק יבדוק את ההעברה, מה פתאום מעבירים לחשבון סגור, אולי הוא צריך להחזיר את זה למעביר, הוא אומר ללקוח שפעם היה בעל החשבון בוא מהר וקח את הכסף.

עוז עובדיה: אני חושב שיש כאן רשלנות שאומרת שלבנק לא אכפת מהלקוח כי הוא לא לוקח לו טיפ טיפה של אחריות.

לימור מגן תלם: אני רוצה לסכם.

לימור מגן תלם: אני חייבת לומר שאני קצת מאוכזבת מהתשובות.

לימור מגן תלם: היום עם כל האמצעים הטכנולוגיים ומערכות אבטחת מידע, להטיל את כל האחריות על במקרה הזה על טעות בתום לב של לקוח ששגה בהקלדה, בעיניי לא תקין ומכעיס.

לימור מגן תלם: הוועדה קוראת לפיקוח על הבנקים בבנק ישראל להנחות את הבנקים להימנע מעתה והלאה מלהנפיק מספרי חשבון זהים ללקוחות, גם אם הם בסניפים שונים.

לימור מגן תלם: בנושא הזה אני חושבת שאפשר להימנע מטעויות עתידיות ברגע שלא יהיה מספר חשבון זהה ולכן זה הסעיף הראשון של הסיכום.

לימור מגן תלם: הוועדה קוראת לפיקוח על הבנקים לבדוק אפשרות לבצע הצלבת נתונים בין שם המוטב למספר החשבון ולמספר הסניף.

לימור מגן תלם: לא השתכנעתי שזה עול ונטל על הבנקים, בעיקר עם כל האמצעים הטכנולוגיים ועם כל מערכות אבטחת מידע.

לימור מגן תלם: בנוסף אני קוראת לבדוק את האפשרות להוסיף מנגנון של הצלבה עם מספר פלאפון.

לימור מגן תלם: ברגע שיש מספר פלאפון, אפשר יהיה לוודא האם מספר הפלאפון של המוטב תקין ויהיה עוד מנגנון של בדיקה.

לימור מגן תלם: אני מבקשת להכניס מנגנון של יידוע לקוחות.

לימור מגן תלם: שיהיה רשום שהבנק מודיע ללקוח שהוא לא בודק את שם המוטב, בשלב זה כמובן, אלא אם כן יהיה שינוי, כך שהלקוח ידע שהוא חייב לבדוק היטב את הפרטים כמו מספר סניף של המוטב, מספר בנק ומספר חשבון.

לימור מגן תלם: אני מבקשת לבדוק להוסיף אפשרות של הזנת פרטים מזהים בשתי פעימות.

לימור מגן תלם: כלומר, להקליד פעמיים.

לימור מגן תלם: לדרוש להקליד פעמיים את מספר הסניף, מספר הבנק ומספר החשבון לצורך אימות וזאת כדי למנוע טעויות של הקלדה.

לימור מגן תלם: אני קוראת לפיקוח על הבנקים לבדוק מנגנון של פיצוי ללקוחות במקרים כאלה של טעות בהקלדה בתום לב, בעיקר אחרי ששמענו שמדובר רק בשבעה מקרים, כך שלא מדובר כאן בסכומי עתק מאחר שמדובר במספר יחסית מצומצם של לקוחות.

לימור מגן תלם: באותו הקשר לשקול להטיל סנקציה, עיצום כספי על בנק שפועל שלא כדין, כמו במקרה של בנק הפועלים שפעל במקרה הזה ולא נתן את פרטי המוטב לעוז עובדיה.

לימור מגן תלם: אני מבקשת להכניס מנגנון של התראה של הבנק, כמו שיש היום על צ'קים ללא כיסוי.

לימור מגן תלם: שעה-שעתיים אחרי שהלקוח מבצע את ההעברה, תהיה איזושהי הודעה במסרון ללקוח שביצע את ההעברה האומרת לו לבדוק את הפרטים שהוא נתן.

לימור מגן תלם: אני מאמינה שמנגנון כזה של הודעה יצמצם את הטעויות העתידיות.

לימור מגן תלם: אני מבקשת שכל מה שאמרתי עכשיו, הפיקוח על הבנקים ימסור את ההתייחסות שלו לוועדה בכתב תוך חודש מהיום.

לימור מגן תלם: אני רק רוצה לומר לעוז עובדיה שאני באמת אעשה הכול כדי לעזור לך לפתור את המקרה הספציפי שלך שהוא מקרה באמת קשה ואותי באופן אישי הוא מאוד מכעיס.

לימור מגן תלם: אני אעשה הכול כדי לעזור מכאן ואילך לצרכנים נוספים שמקרה כזה לא יקרה להם וגם לא לנו.

לימור מגן תלם: אם כן, כאמור, אני אבקש את ההתייחסות של הפיקוח על הבנקים בבנק ישראל תוך שלושים ימים על כל הסעיפים והנקודות שכרגע העליתי.

לימור מגן תלם: תודה רבה לכולם.

לימור מגן תלם: תודה שהגעתם.

לימור מגן תלם: אני נועלת את הישיבה.